Biurteko kontserbadorea eta fronte popularra | Historia | Xuletas, chuletas para exámenes, apuntes y trabajos\nBiurteko kontserbadorea eta fronte popularra\nEscrito el 12 de Agosto de 2016 en vasco con un tamaño de 6,1 KB\n6. Gaia. Grafiko-iruzkina. 1936ko OTSAILEKO GORTEETARAKO HAUTESKUNDEEN EMAITZAK\nBarra-diagrama honek II. Errepublikaren garaiko 1936ko otsaileko hauteskundeen emaitzak irudikatzen ditu. Beraz, izaera politikoa du eta bigarren mailako iturria da, Julio Gil Pecharromanek 1985ean idatzitako Historia de la República Española liburutik hartua.\nArdatz horizontalean hauteskundeetan aurkeztutako alderdiak agertzen dira, lortutako diputatu kopuruaren arabera ordenatuta, diputatu gehien dituenetik hasita. Ardatz bertikalean berriz alderdi bakoitzak Gorteetan lortutako diputatuen kopurua zehazten da, hamarnaka. Alderdi Sozialista atera zen garaile, 99 diputaturekin, CEDA koalizio eskuindarrak (88) eta Azañaren Ezkerra Errepublikarrak (87) hurbiletik jarraituta. Hauen erdia baino gutxiago izanik ere, ordezkaritza dezente lortu zuten Martinez Barriok sortutako Batasun Errepublikarrak (38) eta ERC-k (37). PCE, eskuineko errepublikarrak eta zentrokoak 20ra hurbiltzen ziren bitartean beste alderdiak (Calvo Sotelok bultzatutako Bloke Nazionala, Nekazaritzaren Alderdi eskuindarra, nazionalistak (Lliga eta EAJ) eta tradizionalistak 10 diputatu inguruan gelditu ziren.\nHauek izan ziren II. Errepublika aldarrikatu zenetik (1931ko apirilaren 14an) ospatutako hirugarren hauteskundeak (eta azkenak). 1931ko ekaineko Gorte Konstituziogileetarako hauteskundeetan koalizio errepublikar-sozialista atera zen garaile, eta 1931eko Konstituzio demokratiko eta aurrerazalean oinarrituta herrialdeak behar zituen erreforma sakonak egiteari ekin zion, armadan ofizial kopurua murriztuz, hezkuntza laikoa eta doakoa bultzatuz, Eliza eta Estatua bereiziz, autonomiei bidea emanez, lan-baldintzak hobetuz eta lurrik gabeko nekazarien artean lurjabe handiei desjabetutako lurrak banatuz. Baina erreformen moteltasunak eta gizarte-iraultza bilatzen zuten langileen eta nekazarien ekintzen zapalketak gobernuaren dimisioa eta hauteskundeen deia ekarri zuten, 1933an. Ezkerraren banaketak, CNTren abstentzioaren aldeko jarrerak eta eskuina CEDA koalizioan bateratuta aurkezteak Biurteko kontserbadoreari bide eman zion. Lerrouxen gobernuak erreforma gehienak bertan behera utzi zituen. 1934ko urrian CEDAko hiru ministro gobernuan sartzean gizarte-iraultza piztu zen, faxismoaren beldur, bereziki Asturiasen eta Katalunian. Urriko iraultzaren errepresioak 30000 preso utzi zituen, eta CEDAren eragina gobernuan areagotu zen, Lerrouxen Alderdi Erradikala zipriztindu zuten ustelkeria kasuek gobernuan krisia piztu arte. CEDAri gobernua ez uzteagatik, Alcalá Zamora Errepublikako presidenteak hauteskundeak deitu zituen, 1936ko otsailerako. Aurrean ditugu emaitzak.\nOraingoan ezkerra hauteskunde-koalizio batean elkartu zen (errepublikarrek, sozialistek eta komunistek osatutako Fronte Popularra) gutxieneko programa baten inguruan: Urriko iraultzak eragindako 30000 presoen amnistia lortzea eta erreformak berriz abiatzea. Anarkistek ez zuten parte hartu baina ez zuten abstentzioa eskatu. Garbi dago Fronte Popularrak izandako arrakasta, koalizioa osatzen zuten alderdien artean (PSOE, Ezkerra Errepublikarra, Batasun Errepublikarra, ERC eta PCE) diputatuen gehiengo osoa lortu baitzuten (473tik 278, %58 hain zuzen), gehienak hiri handietan, industria-guneetan eta itsasertzeko probintzietan.. Eskuinak berriz, bateratze saiakera batzuk egin arren, ez zuen Espainia osorako hautagaitza bakarra lortu eta, botoetan alde txikia egon arren (Fronteak botoen %48 lortu zuen, eta eskuinak %46), diputatuen kopuruan aldea nabarmena da: CEDAK 88 diputatu lortu bazituen ere, eskuindarrak guztira 150 dira. Gaztelan, Nafarroan eta Aragoiko zati batean nagusitu ziren. Zentroa berriz ia desagertu zen (botoen %5 inguru besterik ez zuen lortu).\nHauteskunde hauen ondoren Azañak ezkerreko errepublikarrez osatu zuen gobernuak sozialisten eta Fronte Popularreko beste alderdien laguntza zuen parlamentuan. Geroago Azaña Errepublikako presidente izendatu zuten, eta Casares Quiroga gobernuburu. Berehala abiarazi zuten hitzartutako programa: amnistia 1934ko urriko presoentzat, Kataluniako Generalitat berrezarri, Euskadin eta Galizian estatutuak onesteko negoziazioak, erreformak berriz abian, nekazaritza-, armada-, erlijio- eta gizarte- arloetan. Baina grafikoan ikusten den polarizazioak erradikalizazio politikoa ekarri zuen. Ezkerrean, UGT-k (Largo Caballero) eta anarkistek jarrera iraultzailea hartu zuten: latifundioen lurren okupazioak, IRAk legeztatuak, hirietan grebak lan baldintzak hobetzeko. Eskuinean, CEDA krisian sartu zen eta gazte asko Falangera joan ziren. Kale-indarkeria, militante erradikalen eta falangisten arteko liskarrak eta hilketa politikoak ugaritu ziren. Calvo Soteloren hilketak militar batzuk prestatzen ari ziren konspirazioa (Mola “zuzendaria”, monarkiko alfontsinoen eta milizia falangisten eta karlisten laguntzarekin) leherrarazi zuen. Uztailaren 17an hasitako matxinadak, hiru urteko gerra bihurtuta, Errepublikaren amaiera eta Francoren diktadura luzea ekarri zituen.\n1936ko Otsaileko gorteetarako hauteskundeen emaitzak fronte popularraren iruzkina fronte popularraren programa iruzkina iruzkina fronte popularraren programa II ERREPUBLIKA CEDA Bigarren errepublika biurteko kontserbadore


2022 hasiera honetan galdu ezin dituzun zenbait disko — Gaztezulo\n2022 hasiera honetan galdu ezin dituzun zenbait disko\n2022 hasiera honetan galdu ezin dituzun zenbait disko Telesailen antzera, gaur egun zaila da argitaratzen diren disko berri guztiei pista jarraitzea. Horregatik, zuri lana errazteko, urte hasiera honetan argitaratutako zenbait disko gomendagarriren zerrenda dakarkizugu. https://www.gaztezulo.eus/albisteak/2022-hasiera-honetan-galdu-ezin-dituzun-zenbait-disko https://www.gaztezulo.eus/albisteak/2022-hasiera-honetan-galdu-ezin-dituzun-zenbait-disko/@@download/image/ytsi-vulk.png\nTelesailen antzera, gaur egun zaila da argitaratzen diren disko berri guztiei pista jarraitzea. Horregatik, zuri lana errazteko, urte hasiera honetan argitaratutako zenbait disko gomendagarriren zerrenda dakarkizugu.\nZerrenda honetan denetarik dago, rocka, folka, elektronika... baina batez ere abesti onak. Aurreiritzirik gabe entzuteko gai bazara, benetan gozagarriak diren lanak daude hemen. Ziur gustu ezberdinentzako proposamen interesgarriren bat aurkituko duzula, edo hori da asmoa behintzat. Batzuk jada izen ezagunak dira, beste batzuk hastapenetan dauden proiektuak dira.\nArgitaratzen diren disko zerrenda amaigabean arakatzeko denbora gutxi baduzu, hona hemen 2022 hasiera honetan argitaratu diren zenbait lan gomendagarri:\nPost punk britainiarrak ez du amaierarik. Dena asmatuta badago ere, zenbait taldek freskotasuna helarazten dute, eta horietako bat da Yard act. Gang Of Four taldea gogorarazten dute, baina ez dira hauen estetikan soilik geratzen. Amorruz sortutako abestiak eraiki dituzten. Nahiz eta badakiten ezingo dutela errealitatea aldatu, behintzat, terapia moduan balio du diskoak, bai beraientzat eta baita entzulearentzat ere.\nErosotasunetik abestiak sortu beharrean, pauso bat harago eramango dute euren soinua. Gitarra eta sintetizadoreen sinbiosi ederra eskuratu dute. Abesti oso hetereogeneoak aurkitu daitezke bertan, berehalako singleak eta denbora gehiago exijitzen dutenak. Letrak ere bikainak. Euren zuzenekoren batera joateko gogoz.\nNortasuna eta originaltasuna borborka ditu Tahliah Debrett Barnett britaniar gazteak. Mixtape bat argitaratu badu ere, kalitatea soberan du lan berriak. Iluntasuna eta pop abesti komertzialagoak tartekatzen ditu oreka seduzitzailean.\nBertsio disko bat baino gehiago da hau. Abesti originalak deformatu eta berrasmatu ditu eta berriak bailiran aurkeztu. Ez dira originalak baino hobeak edo okerragoak, ezberdinak dira. Bertan Nina Simone, Iggy Pop edo Billie Holiday-en abesti ezagunak aurkitu daitezke, baina artistaren iragazki pertsonaletik pasa ondoren. Zoragarria.\nPortzierto, badakizu uztailaren 6an Cat Power gurean izango dela? Biarritzeko Atabal aretoan arituko da. Galdu ezinekoa!\nVulk - Ez Da\nHezurtsua, gordina, apaindurarik gabea. Horrelakoak dira laukote honen abesti berriak. Ukabilkadaz ukabilkada punka eta hardcorea eraberrituko dituzte soinu pertsonal baten bitartez. Hemen ez dago itzulinguruka ibiltzerik, zuzenak dira abestiak, kalitatea lehenetsiz.\nAhots izugarri pertsonal eta hunkigarri bat eta konposizio ederrak aurkituko dituzu disko honetan. Etortzear dagoen ekaitzaren aurreko baretasun aztoragarriarekin, bere mundu pertsonala aurkezten digu artistak. Ziur berehala maiteminduko zarela.\nUrteak ez ditu alferrik galtzen utzi alt-J-ek. Hasiera batean, ohiko epeltasuna dutela abestiek baldin badirudite ere, euren narratiban gehiago sakondu ahala ohartuko zara euren lanik zuzenena eta gordinena dela, ahoan bilorik gabe hitz egiten baitute heriotzaz edo egungo gizarteaz. Esperimentaziorako tarteak ere aurkituko dituzu lan interesgarri honetan.


Javier Gorosabel Urkia — Eibarko Kultura Ondarea - Egoibarra.eus\nJavier Gorosabel Urkia, eibartarra jaiotzez, eta munduko herritarra zientzialari eta pertsona gisa; gure herrialdeak eman duen azken ikertzaile-belaunaldiko astronomorik bikainenetako eta entzutetsuenetako bat izan da. Bera hain gazte hiltzeak eten zuen zientzialari-ibilbide paregabe bat, eta hutsune mingarria utzi zuen. Nazioarteko astronomia-komunitateak aitortuak eta aintzatetsiak izan dira azken 15 urteotan egin dituen funtsezko ekarpenak gamma izpien eztanda kosmikoen fisikan, energia handien Astrofisikaren adar zirraragarrian.\nJavier Maria Gorosabel Urkia Eibarren jaio zen, 1969ko urriaren 27an, eibartar familia ezagun baten barruan: Amaia eibartarraren eta Moises ermutarraren sei umeetatik gazteena izan zen. Ume-umetatik Astronomiarekiko zaletasuna landu zuen, eta sarri igotzen zen Arratera teleskopioa hartuta, han zerua behatzeko. Laster egin zen Aranzadi Zientzia Elkarteko kide. Eibarren egin zituen lehenengo ikasketak: lehen hezkuntza ikastolan, eta bigarren hezkuntza Ignacio Zuloaga institutuan. Gero, Leioan (Bizkaia), Euskal Herriko Unibertsitatean, hasi zituen Fisika Zientzien ikasketak, eta han lehenengo hiru urteak egin zituen (1990), Madrilera joan aurretik; Madrilen, Universidad Complutensean lizentziatu zen, bi espezialitatetan: Astrofisikan (1992) eta Oinarrizko Fisikan (1994).\n1995ean, bekadun hasi zen INTAn (Instituto Nacional de Técnica Aerospacial), eta, zenbait hilabete geroago, INTAren menpekoa den Astrofisika Espazial eta Oinarrizko Fisika Laborategira joan zen, Europako Espaziorako Agentziak Villafranca del Castillon (Madrid) duen campusean; han, doktoretza-tesia hasi zuen gamma izpien eztanda kosmikoen arloan (GRBak, “Gamma Ray Burst” ingelesezko esapidetik), Alberto Castro Tirado irakaslearen zuzendaritzapean. Eztanda horiek (1967an aurkituak estreinakoz) misteriorik handienetakoak ziren garai hartan energia handien Astrofisikaren arloan; gaur egun, badakigu haietako asko direla masa handiko izarren kolapsoaren ondorio, zulo beltzak sortzen dituen fenomenoa. Javier Gorosabelek ekarpen handia egin zuen ikerlerro horretako aurrerapen askotan.\nDoktoratu aurretik ere, oso emankorra izan zen haren ikerkuntza. Javier Gorosabelek parte-hartze garrantzitsua izan zuen energia handietan ikusten diren eztandei lotutako iturri optikoak identifikatzen. Astrofisikan espezializatutako aldizkarietan egin zituen eragin handiko argitalpenek lagunduta, doktoretza-tesia defendatu zuen Valentziako Unibertsitatean, 1999an, eta Bikain cum Laude kalifikazio altuena lortu zuen.\nTarte labur batez irakasle aritu zen Aranjuezeko (Madrid) Alpajés Bigarren Hezkuntzako Institutuan, Zientziak irakasgaia ematen; eta 2000 eta 2003 urteen artean bere prestakuntza zientifikoa zabaltzen segitu zuen doktoratu ondoko egonaldietan: Amsterdameko Unibertsitatean (Herbehereak), Europar Batasunaren Marie Curie kontratu batekin; Kopenhageko Espazio-Ikerketen Institutuan (Danimarka), Niels Bohr Institutuko ikertaldearekin lankidetzan; eta , azkenean, Baltimoreko Hubble Espazioko Teleskopioaren Institutu Zientifikoan (Estatu Batuak).\n2003an, Espainiara itzuli ostean, Ramón y Cajal doktoratu ondoko kontratu bat lortu, eta CSICeko (Consejo Superior de Investigaciones Científicas) Andaluziako Astrofisika Institutuan ikertzaile sartu zen, Granadan; han, ekarpen baliotsuak egiten segituko zuen, Astrofisika Robotikoko eta Energia Handien Astrofisikako taldearen barruan. 2006an, CSICeko Zientzialari Titularraren postu bat lortu zuen, oposizio-lehiaketa bidez; eta, bakarrik lau urte geroago, Zientzia-Ikerlarien eskalara igo zen.\nJavier Gorosabel erreferentzia garrantzitsua izan da mundu mailan —eta bada oraindik—, GRBen (gamma izpien eztandak) fisikaren ikerketan, sistema horien fisikaren gaineko argitalpen bikainak egin baititu eta lidergo sendoa izan baitu nazioarteko lankidetzetan. Biltzar ugaritan aurkeztu zituen bere aurkikuntzak, baita biltzar haietako zenbaiten antolatzaileetako bat izan ere, eta akta-liburuak editatu zituen. Granadako Unibertsitatean eta Madrilgo Unibertsitate Konplutentsean master eskolak eman zituen energia handien Astrofisikari lotutako irakasgaietan.\nJavier Gorosabelek beti mantendu zuen lotura estua bere herriarekin, eta sarritan bisitatzen zuen Donostiako Materialen Fisika Zentroa (CSICen eta EHUren —Euskal Herriko Unibertsitatea— arteko institutu mistoa). 2012an sustatu zuen Unitate Elkartua sortzea Agustín Sánchez Lavegak zuzentzen duen EHUko Zientzia Planetarioen Taldearen eta CSICeko Andaluziako Astrofisika Institutuaren artean. Urte hartatik aurrera, Bilboko EHUko Ingeniaritza Goi Eskola Teknikoaren Fisika Aplikatuaren Sailean egin zuen ikerkuntza lana, eta urruneko kontrolaren bidezko Calar Alto-ko teleskopioen behaketa-programa garatu zuen Espazioko Zientzia eta Teknologia Masterreko ikasleentzat. Guztira, Javier Gorosabelek 1.000 bat testu zientifiko argitaratu zituen, eta lau doktoretza-tesiren zuzendarikide izan zen.\nJavier Gorosabelek, zientzia arloko ekarpenak egiteaz gain, astronomia-tresneria garatzen ere jardun zuen, eta teleskopioetan instalatzen diren datuak eskuratzeko kamerak (hainbat funtzionaltasunekoak) garatu zituen, besteak beste. Calar Altoko Astronomia Zentro espainiar-alemaniarreko (CAHA) 1,23 metroko (diametroa) teleskopioa automatizatzen lagundu zuen, BOOTES teleskopio robotikoen sare globala garatzean lortutako eskarmentua erabiliz. Eta beste hainbat tresna diseinatzen eta garatzen parte hartu zuen: EDIPO eta WedoWo polarimetroak, JAST/T80 teleskopioa, CAHAko 2,2 metroko teleskopiorako PlanetCAM kamera (EHUren ekimenez)… Eta, planetako teleskopiorik handienetakoa den 8,1 metroko Gemini bi teleskopioetako baterako Andaluziako Astrofisika Institutuak proposatu zuen tresna baten ikertzaile nagusietako bat izan zen.\nJavier Gorosabelek astronomia-dibulgazioan ere jardun zuen, eta jende ororentzako hitzaldi ugari eman zuen, Euskal Herrian, Espainian zein atzerrian. Gogo handiz bultzatu zuen zaletuen astronomia-behatokiak sortzea, eta ikertzaile-kide izan zen Europar Batasunak finantzatutako Herritarren Zientziaren GLORIA proiektuan.\nJavier Gorosabel 2015eko apirilaren 21an zendu zen, bat-bateko gaixotasun labur eta anker batek jota. Beraren omenez, ekainaren 27an, Eibarren berariaz egindako hilarri bat jarri zen Girgillaoko behatokian (Nafarroa), zeinaren sorreran gogotsu jardun baitzuen. Beraren omenez, halaber, “JGT” (“Javier Gorosabel Telescope”) izena jarri diote BOOTES Sare Globaleko bosgarren teleskopioari, Kalifornia Behereko San Pedro Martir-eko Behatoki Nazionalean (Mexiko); eta, teleskopioaren inaugurazio-ekitaldian (2015eko azaroaren 26an), Eibarko alkatearen gutun hunkigarri bat irakurri zen haren herrikide guztien izenean.\nEspainiako Astronomia Elkarteak saio berezi bat eskainiko die beraren lanari eta pertsonari, 2016ko uztailean Bilbon egitekoa den bere XII. Bilkura Zientifikoa.\nStefania Dessantik haren emazteak eta Javierrek lan egin zuen zentroetan lankide izan dutenek betiko izango dute gogoan nolako pertsona zen: argia, ardura handikoa, zintzoa, eskuzabala, adeitsua, hurbila, baikorra, alaia, dinamikoa… Arrasto pertsonal sakona zein balio handiko herentzia zientifikoa utzi ditu: gogoz bizi izan zuen bizitza, eta aztarna utzi zuen bizi izan zen toki guztietan. Eibartar unibertsala izan zen, bete-betean, hitzaren zentzurik hertsienean.\nJavier Gorosabel Urkia (1969-2015) Eibarko astrofisikariaren biografia webgune honetako “Eibartarrak” atalean haren heriotzaren urteurrenean\nJavier Gorosabel Urkia Eibarko astrofisikaria gomutan, azaroaren 26an teleskopio bati haren izena emango diote\nJavier Gorosabel Urkia Eibarko astrofisikaria: Mexikoko ekitaldia zuzenean gaur gaueko 22,30etan\nJavier Gorosabel: Izarren hautsa (Enrike Zuazua)\nJavier Gorosabel, astrofisikua: "Zerura begiratzia gustatzen jata, baiña oiñak lurrian eukitta" (eta kitto)\nZientziaClub Javier Gorosabel\nInauguración del telescopio "Javier Gorosabel" en México\nIzarren hautsa egun batean bilakatu zen bizigai GOROSABEL.pdf\nJavier Gorosabelen argitalpenak 2013-2014 (PDF)\nEl hallazgo póstumo de Javier Gorosabel


Zinema hizkuntza ez hegemonikoetan sustatzeko konpromisoa • ZUZEU\n63. Donostiako Zinemaldia baliatuz, hizkuntza ez hegemonikoak dituzten hamabost herrialde eta eskualdetako ordezkari politikoek lan bilera egin zuten atzo arratsaldean. Esperientziak eta ezagutzak trukatu dituzte, eta Glocal cinema: big stories, small countries manifestua adostu dute hizkuntza ez hegemonikoetan lanean dabiltzan profesionalek egiten dituzten lanak sustatzeko eta balioan jartzeko.\nLan bilera Eusko Jaurlaritzako Hezkuntza, Hizkuntza Politika eta Kultura Sailak deitu du, eta bertan izan dira Norvegiako, Estoniako, Letoniako, Finlandiako, Danimarkako, Poloniako, Suitzako, Galeseko, Esloveniako, Irlandako, Islandiako, Friuli Venezia Giuliako eta Euskal Herriko ordezkari instituzionalak.\nHizkuntza ez hegemonikoetan lanean diharduten profesionalek euren lanak banatzeko zailtasunak dauzkate, merkatu txikia baitute. Hala ere, hizkuntza eta kultura balioan jarri eta euren hizkuntzan lana egitea erabakitzen dute. Kursaalen bildu diren ordezkari politikoek baliabideak eman nahi dizkiete zinegileei euren hizkuntzan lanean jarraitzeko eta mapa kultural ezberdin horri ikusgarritasuna eman eta balorean jartzeko.\nEuropa kulturalki anitza den lurraldea da. Zenbaitetan, ordea, aniztasuna merkatuaren zatiketa bezala ulertzen da, eta hala, konnotazio negatiboa bihurtzen da kultura adierazpen ororentzat. Hariaren beste muturrean, Lisboako Tratatuak maila gorenean jasotzen ditu kultur adierazpenak. Are gehiago, bertan zehazten denez, Europar Batasuna kultur aniztasunaren eta aniztasun linguistikoaren aberastasuna errespetatzearen aldekoa da eta bere helburuen artean jasotzen da Europako ondasun kulturala, eta haren kontserbazioa eta garapena bermatu behar dituela.\nHeterogeneotasun horren parte bezala, aniztasunaren balioan sinesten dugu, eta aniztasunak sortzen dituen aukeratan ere bai. Hizkuntza nagusietatik at dagoen Europako beste mapa kultural bat defendatzen dugu, hizkuntza ez hegemonikoetan sortutako filmografiarekin. Eta noski, filmografia horiek garatzeko instituzioen laguntza behar-beharrezkoa da.\nEuropako Batzordeak emandako datuen arabera, Europar Batasunak 500 milioi biztanle ditu, 28 estatu, 3 alfabeto eta 24 hizkuntza ofizial –horietako batzuk mundu osoan zehar hitz egiten dira–. Gutxi asko, beste 60 hizkuntza daude Europako erregio ezberdinetan, eta hiztunak 40 milioi inguru dira.\nIkus-entzunezko Europako Behatokiak emandako datuen arabera, Europan ekoitzitako pelikulek iaz merkatu-kuotaren % 33,6a lortu zuten (1996tik inoizko altuena). Herrialde bakoitzeko barne merkatuan berezko ekoizpenek gero eta pisu handiagoa dute. Hala ere, Europan gehien ikusten diren pelikulen artean, 20tik 18 ingelesez, frantsesez, alemanez edo gazteleraz eginda daude.\n1. Hizkuntza ertain edo txikietan egindako filmen erronkak\nBarne merkatua txikia izanik, filma horien banaketa murritza da. Horrela izanik ere, zenbait zinegilek ama hizkuntzan lana egitea hautatzen dute. Ekimen honetan parte hartzen dugunok elkarlana sustatu behar dela pentsatzen dugu, zinegile hauei aukera berriak sortzeko behar beharrezkoa da elkarlan hori.\n2. Egitasmoaren jatorria, erantzunak\nEusko Jaurlaritzako Hezkuntza, Hizkuntza Politika eta Kultura sailak antolatu du konferentzia hau esperientziak trukatu eta kooperazioa sustatzeko. Helburua da zinema-industriako eragileei elkarlanean aritzeko plataforma eskaintzea, proposamenak garatu eta erronka berriei elkarrekin aurre hartzeko.\nHizkuntza ez hegemonikoak sailkatzerakoan, Europako hizkuntza nagusiak ez diren guztiak sartzea adostu dugu. Hizkuntza nagusiak hauek dira: ingelesa, frantsesa, alemana, gaztelera eta italiera.\nHizkuntza ez hegemonikoetako filmografien aldeko ekintzak antolatzeko adostasun zabala dago elkartu garen 15 estatu eta herrialdeetako 22 profesionalen artean.\nEuropak duen aberastasunetako bat kultur aniztasuna da, eta ezaugarri hori aukera gisa eta gure gizartearen ikur gisa aurkeztea garrantzitsua dela uste dugu.\nEra berean, beharrezkoa ikusten dugu filmografia horiek gizarteratzea.\nAniztasuna defendatzen dugu, baita zineman ere. Gure administrazioen konpromiso publiko eta politikoa defendatzen dugu hizkuntza ez hegemonikoan ekoizten den zinema defendatzeko. Izan ere, komunitate orok du beharra bere historia bere hizkuntzan kontatzeko, nahiz eta merkatu komertzialetik at geratu.\nAudientzia eta merkatu kuota handiagoetara iristea beharrezkoa denez, estatu parte-hartzaileen arteko harreman sarea sustatuko dugu banaketa eta emanaldiak areagotzeko.\nFilmografia mota honek duen eragin ekonomikoa aitortzen dugu, eta gure laguntza egituratu.\nOndorioetan oinarrituta, bilera honetan parte hartu dugun guztiok bost puntuko agenda adostu dugu. Helburua da hizkuntza ez hegemonikoetako zinema-industria sustatzea. Besteak beste, jarraian zehazten ditugun proposamenak aurkezten ditugu.\nJarraikortasuna izango duen lantaldea sortzea: Ekimen ezberdinak proposatu eta koordinatuko dituena, batez ere praktika hoberenak partekatzeko.\nKooperazioa eta topaketak sustatzea hizkuntza ez hegemonikoetan aritzen diren zinemagileen artean. Jaialdi edo bestelako ekitaldietan networking-ak antolatzea sortzaile, ekoizle, programatzaile eta talentu gazteentzako.\nZinema europarraren hizkuntza aniztasunaren inguruko ezagutza handitzea. Ekimenak antolatzea ikus-entzule berriak bereganatu eta audientzia igotzeko.\nIkusgarritasuna areagotzea. Gure filmak errekonozituak izateko identitate bisuala sortzea.\nDonostian, 2015eko irailaren 21ean\nDonostiako Zinemaldia, Hizkuntza ez hegemonikoak, zineuskadi\nKatalunia irailaren 27ko #hautesporra


Amak esaten zigun hodeiak, norakorik gabe hara eta hona ibiltzeaz nekatzen direnean, basoetara jaisten direla deskantsatzera, eta orduan lainoa sortzen dela. Esaten zuen hodeiak pertsonak bezalakoak direla, eta batzuek koltxoi gogorragoa edo bigunagoa nahiago dugun bezala, hodeiek ere halako edo holako arbolak aukeratzen dituztela: hodei batzuek pinudia aukeratzen dute, fakirren moduko oheak nahiago dituztelako; beste hodei batzuk pagadiko hosto sarrien gainean etzaten dira, pagoen adarren formetan atsedena aurkitzen dutelako. Gero, altxatutakoan, ohea nolakoa, halakoa izaten da hodeia, eta, berbarako, pinudia aukeratu duten hodeiak erabat zulaturik zeruratzen dira eta goian daudenean pinuek egindako zuloetatik askatzen dute ura. Hala esaten zuen gure amak.\nBart pinu basoa aukeratu dute lo egiteko, pentsatu nuen tantek kaleko zolaren aurka sortutako hotsa ohetik entzutean. Beste aldera biratu nintzen eta bularraren kontra estutu nituen izarak eta manta, altxatu aurreko azken uneko beroa.\nKaleko atea entzun nuen; salto batean jaiki eta korridorera irten nintzen. Pasatzen uzteko esan zidan neskalagunak, gabardina blai zekarren eta bainuontzira eraman nahi zuen, pasilloa busti barik. Alferrik, ezin nabarmenagoa zen zoruan utzitako urezko aztarna. Eranzteko denborarik eman gabe galdetu nion eskatutakoaz. Ezkaratzeko aulki baten euskarritik zintzilikatu zuen poltsa. Artez begiratu zidan, ezin disimulatuzko kexa aurpegian. Arrazoia zuen, CDa bidali zidatenetik ez nion ia jaramonik egin, eta deitzen nionean eskuartean nerabilen gaiarekin zerikusia zuen nire interesak.\n— Obsesionatzen ari zara —haserretu zen—. Ezin menderatuzko istorioa bihurtuko zaizu. Ez zait hau guztiau batere gustatzen.\nAulkian utzitako poltsari begiratu nion eta barrubiguneko paperezko azala ikusi. Lapurrek nola, hala hartu nuen. Dokumentuak mahai gainean zabaldu nituen banan-banan, erregistroko dataren arabera.\nBost aldiz ingresatu zen Sofia ospitalean: bitan kalean edo etxean izandako istripu arin batzuen ondoriozko lesioak artatu zizkioten, ondoezak sorturiko ahuleziaren sintoma ez oso garbiak. Behin, bere buruaz beste egiten saiatu eta sendatu arteko ospitaleratzea izan zen. Beste bietan, aldiz, lesio larriagoak.\nAzken bietako bat zineman eskuratutakoa baitzen, bestea irakurri nuen. Egoera emozionalari buruzko datuen arabera, senarrak besotik heltzen ziola heldu zen ospitalera. Erizainak beldurra antzeman zion, sufrimendua eta dardara. Harekin joateko esango zion Sofiari, itxaroteko gizonari; baina hark: «Oso urduri dago nire emaztea; ez du jakingo gertatutakoa azaltzen. Hobe da ni haren ondoan egotea». Erizainak: lasai egoteko, medikuak jakinaraziko ziola zer gertatzen zen eta zer egin behar zen, emaztea artatu ostean.\nMiaketa fisikoaren datuak irakurri nituen hurrena. Informazio medikoaren hoztasuna eta hitz teknikoen abstrakzioa gorabehera, lerroetan aurrera egiteaz batera izutu egin nintzen.\nKomuneko atea entzun nuen. Idazgelako sarrerarantz begiratu eta neskalaguna ikusi nuen. Xukadera bat zeraman ilearen inguruan.\n— Beste mesede bat eskatu behar dizut —esan nion—. Sofiaren helbidea ospitaleko artxiboan dauzkaten beste helbideekin alderatu gura dut. Helbideetan beste inoren izenik agertzen den jakin beharko nuke.\nSofiak bi helbide eman zituen artatua izan zen bost aldietan: Bata, lehen hiru ospitaleratzeetan eta bosgarrenean; bestea, laugarrenean. Pentsatu nuen, helbide horiek beste batzuekin gurutzatuta, jakin nezakeela norekin bizi zen Sofia garai hartan, baldin eta bakarrik bizi ez bazen.\nNeskalagunak, gogoz kontra, lankide bati hots egin zion telefonoz, eta nire helbide elektronikoa eman zion, aurkitzen zuen informazioa ahal zuenean bidal zezan.\n— Maite zaitut —eskertu nion musu bat emanez.\n— Zoaz pikutara! —komunera joan zen ilea lehortzen amaitzera.\nBizarra egin gabe abiatu nintzen pikutara: beste Montero berdea erosi zuen dentistarengana.\nHiritik hogei bat kilometrora dagoen egoitza multzo batean bizi baitzen haginlaria, neskalagunaren autoa hartu nuen. Zergatik haserretzen da hainbeste? Hain zaila ote da ikerketa honek nire karreran suposa dezakeena ulertzea? Zergatik gaitzesten duzu obsesio deitzen duzun jokabide hau? Sofia —lehen aldiz deitu nion horrela bideoko emakumeari— jipoitu zuen gizona aurkitu nahi nuen, biktima bilatu beharrean, erasotzaileari begira jardun nahi nuen, ikuspuntu horretatik idatzi artikulua. Eta hor amaituko zen dena. Neure buruari agindu nion, gizona topatu, hura elkarrizketatu eta kito: artikulua idatziko nuen eta zuzendariari eman. Erasotzailea begiradaren erdian, jomugan jartzen zuen artikulu bat, biktimari bakea eman eta erasotzailea deseroso sentiaraziko zuen lan bat. Baina, hartarako, Sofiari eraso egin zion pertsona aurkitu beharko nuen, kolore berdeko Fairway hartan ur lasterretatik salbu sentitzen zen gizona.\nHamazortzi kilometro neramatzala, eskumako irteera hartu eta etxaldearen burdinazko arkupetik sartu nintzen. Handik beste kilometro erdi bat egin nuen dentista bizi zen txaleteraino. Beira itxurako adreiluzko hormaren ondoan, pergolaren azpian, perrailetan zintzilikatutako loreak hosto txarrez garbitzen ari zen gizon bat. Txakurren arriskuaz gaztigatzen zuen txartelari begiratu nion. Bozina jotzea erabaki nuen. Baina lanean segitu zuen, lurrean eroritako orbela plastikozko poltsa batean sartzen. Lorezainaren arreta nola ekarri pentsatzen ari nintzela, etxearen atea ireki eta uniforme urdineko emakume bat irten zen, amantal zuria gerrian. Euritako beltza zabaldu eta kanpoko hesiraino hurreratu zen, asperdurazko keinu bat eginda lorezainarenganantz.\n— Ez du ezer entzuten. Beti berdin. Barkatu, zer behar duzu?\nBeste batzuetan erabilitako txartela erakutsi nion neskameari. Etxeko jaunaren Monteroa eta gure bezero batek izandako istripua erlazionaturik egon zitezkeela azaldu nion. Andreak sorpresako imintzioa egin zuen, nire hitzak ulertu ez balitu bezala. Artean gutaz ohartu gabe ziharduen lorezainarengana hurbildu zen. Hizketan jardun zuten niri begira. Gizonak, MP3aren entzungailuak belarrietatik kendu gabe, bi atzamar erakutsi zizkion. Atzera niregana etorrita, andreak:\n— Etxeko jaunak duela bi urte saldu zuen zuk aipatutako kotxea.\nEspero ez dugun hori ere espero behar izaten du kazetari ona izan nahi duenak; ezin automatikoki jokatu, instrukzioei jarraitu, horrek ibilgailu bat egiteko balio du. Arrakasta ezagutu nahi duen kazetariak senari begira jardun behar du, intuizioari jaramon egin behar dio. Zenbat aldiz irakurri dut hori? Zenbat aldiz errepikatu diot hori neure buruari? Hori pentsatu nuen, bigarrenez ezusteko egoera hartan sentitu nintzenean: bi auto susmagarri aukeratu nituen, eta bietan groggy amaitu nuen\n— Beste ezer ez baduzu, beharretara itzuliko naiz.\nEta erantzunik itxaron gabe desagertu zen etxe barnera. Hesiaren ondoan jarraitu nuen apur batean, eskua txakurraren irudian oinarriturik, koska barrurago ezin senti daitekeelakoan.\nIrratian Haydn-en Londresko 3. sinfonia entzuten egin nituen bueltako kilometroak. Haren maisuak aitari seme kantaria irentzeko komenentzia iradoki ziotenean, orduko ahots altu eta zolia betiko gorde zezan, aitak izan ei zuen haserreaz oroitu nintzen. Edertasunarekin, ederraren iraunkortasunarekin lotzen zen orduan zikiratze mingarria; indarkeriarekin, bortxaren espresio nazkagarrienetako batekin erlazionatzen dugu gaur egun. Sinfoniako vivacean zentratu nahi izan nuen, une hartako pentsamendu beltzak nire nahasmendutik askatzeko, pentsamendu zirimolatsu hark, kontrolik gabeko haizeak are nahasiago utziko ninduelakoan.\nKontu handiz sartu nintzen, neskalaguna artean lo egon zitekeelako ustean. Egongelaren ondotik pasatzean, atentzioa eman zidan telefonoaren ondoko argi gorri jostalariak, etengabeko pizte eta amatatzearen bidez norbaitek utzitako mezua entzutera gonbitea egiten zidanak. Ospitaleko deia zen; postontzi elektronikoan neukan neskalagunak eskatutako informazioa. Arrapaladan joan nintzen idazgelara, itzali gabeko ordenagailuan zabaldutako leihoa klikatu eta mezua agertu zitzaidan.\nSofiaren bizilekuen helbideak ospitaleko datu basean sartu, informazioa gurutzatu eta espero nuen emaitza izan zuten, beste hiru lagun azaldu baitziren Sofiak emandako helbideetan. Lehen hiru kontsultak egin zituenean, gizon batekin bizi zen eta berdin bosgarrenean; laugarrenean, gurasoekin.\nSofiarekin bizi izandako gizonaren izen-abizenek zur eta lur utzi ninduten, espero ez nuen gertaera baten aurrean jartzen baininduten berriz ere. Duela gutxi ezagututako pertsona batengana ninderamaten.\n13:04ak ziren. Artean garaiz nenbilela erabaki nuen. Leihoko barroteez harago hodei beltz arinak ikusi nituen pasatzen, elkarri lotzen, elkar iluntzen. Neska bikote bat igaro zen leiho paretik, besotik helduta, euritako bakarraren azpian; hiru mutiko haien atzetik, bizikleta bana eskuan, zapatiletako lokarriak arrastaka kale bustian, institututik irten berriak.\nKalkuluen arabera, azkar joanez gero, hogei minuturen bueltan atarian izan nintekeen, lanetik irten baino lehenago. Han itxarongo nion. Espaloiko lauzei begira egin nuen bidea, asmatu nahian zeinen azpian ezkutatzen ziren egun euritsuetako geiser zikinak, tupustean prakak goitik behera bustitzen dizkizuten turrusta urbanoak.\nUstez baino pitin bat luzeagoa izan zen harainoko bidea, baina garaiz iritsi nintzen, justu une hartan burdinazko ate landuan agertu baitzen notarioaren idazkaria. Atetik ikusi ninduen; ez zen harritu. Parera heltzear nengoela, jarraitzeko keinu bat egin zidan, zain gelditu gabe. Eskumarantz jo zuen, alde zaharrera eramaten duen zubirantz, baina hara ailegatu aurretik berriz egin zuen eskumara, eta handik hur zegoen tren geltokian sartu zen, atzera begiratu eta orpoz orpo nindoakiola egiaztatu ostean. Estazio zaharretik irten, aurreko bidea zeharkatu eta gora egin genuen, estazio berrian sartu eta metroko eskailera mekanikoak hartzeko. Ezin nuen ulertu maniobra haren zergatia: metrora joateko, notariotzatik irten eta ezkerretara egitea zen normalena, egindako buelta osoa askoz ere luzeagoa zen.\nNasan geundela, harengana ez hurbiltzeko keinua egin zidan, lau atzamar erakusteaz batera. Gero eta nahasiago nengoen jolas harekin. Ingurura begiratu nuen, zeren beldur zen ulertu nahian. Nasa jendez gainezka zegoen ordu gori haietan; ez nintzen inolako arriskurik identifikatzeko gai izan. Trena iritsi, ateak zabaldu eta, jendearen sartu-irtenean preso eginda, irentsi egin zuen bagoiak.\nLaugarren geltokian irten nintzen metrotik, beste hiru lagunekin batera. Atzera begiratu, idazkaria sartu zen aterantz, eta han ikusi nuen, estazioko jarlekuan jesartzen zela. Bakarrik geratu ginen. Ez nion misterio haren zergatiaz galdetu; ez nuen haren beldurra ulertzeko asmorik agertu; ez nintzaion azken minututako joan-etorri korapilatsuaz mintzatu.\n— Notarioarekin ezkondu zen Sofia? —artez lotu nintzaion gaiari.\n— Ez. Semearekin. Izen berbera dute.\nSofiaren lankide izan nintzen lau hilabetez. Gabonetan ama izan eta baja hartu zuen beste lankide baten ordez etorri zen hona. Karrera amaitu berria, berehala hasi gura izan zuen beharrean, nahiz eta ikasitakoarekin zerikusirik ez izan administrazio lanak; karreran beste lagun batzuekin etxe alokatu baten bizi eta ez zuen gurasoenera itzuli gura. Neska alaia begitandu zitzaidan hasieratik: leku goibela da notariotza bat, leku grisa, eta hark zelanbaiteko alaitasuna ekarri zuen. Ez dakit zelan esan... Paperak prestatzeko ordenari kolorea ipini zion; karpetetako izenei, diseinua... Badakizu... Inprenta letren ordez, berak idazten zituen izenak, kolorez edo forma desberdinez... Notario jaunari ere gustatu zitzaizkion Sofiak bulegora ekarritako aldaketak. Eta ez notarioari bakarrik.\nErrege egunaren ostean, urtarrilaren zortzian edo bederatzian, notario jaunaren semea etorri zen bulegora. Sarritan agertzen zen, aitari dirua eskatzera, kotxea eskatzera, egindako hutsak zirela-eta laguntza eskatzera... Ohituta geunden haren bisitekin, ez zen ezustekoa izan. Baina egun hartan ez zen aitaren bulegora eskean joan. Harrera gelako atea ireki orduko nabaritu nion norbaiten bila zebilela: inor agurtu barik joan zen artez administrazio gelara, Sofiarengana.\nNotarioaren semeak alde egin zuenean, Sofiak kontatu zidan, bere burua aurkeztu barik hasi zitzaiola berbetan: «Gustu ona du agureak».\nNik uste une hartan ebatzi zuela Sofia berarentzat izango zela. Eta lortu egin zuen. Sofiari ez zitzaion gustatu lehen enkontru hartan, baina uste gabeko deiek, mezuek, espero ez zituen bisitek, zelan tratatzen zuen, arretak, txerak... Esango nuke hark Sofia liluratu gura izan zuela, eta Sofiak liluratua izatea. Munduko pertsonarik fantastikoena begitandu zitzaion, eta ezin zoriontsuago sentitu zen gizon hura berarekin maiteminduta zelako.\nSofiaren lehen harreman serioa zen. Ilusioz beterik zegoen. Harekin irteten zen bakoitzean, zer edo zer hartzen edo zinemara pelikula bat ikusten, txundituta etortzen zen bulegora biharamunean: dena ondo, dena zoragarri.\nEsango nuke hasieratik, nobio egin zirenetik, ohartu zela gizona oso kontrolatzailea eta mesfidatia zela; baina, hala esaten zuen Sofiak, jokabide horrek berarekin sano interesaturik zegoela frogatzen zuen, maite zuela.\nZertan nabaritzen nuen mesfidatze hura? Ez dakit... Behin, berbarako, Sofia belu iritsi eta azalpenak eskatu zizkion, ea zergatik iristen zen belu, ea inork kotxez eroan zuen haraino, ea beste gizonik bazegoen... Halako itaunak egiten zizkion beti; eta Sofiak zelanbaiteko azalpenak eman behar. Beste adibide batez gogoratu naiz: Sofia gimnasiora joaten zen elkarrekin ibiltzen hasi aurretik, baina nobio egin eta gero gimnasiora joateari laga zion, hari gustatzen ez zitzaiolako: «Gimnasioan gizon gehiegi ibiltzen da!».\nDenborarekin, gauzak bestela ikusten dira. Orain, garai hartako kapritxoak arrisku baten seinale begitantzen zaizkit, baina zelan pentsa nezakeen orduko «hori egiten ez baduzu, bestea lagatzen ez baduzu... bananduko gara, ez naiz zurekin irtengo» eta enparauek egoera hartara eroan behar zutela.\nDetaile txikiak ziren, orduan garrantzi gutxikoak begitantzen zitzaizkidan jokabide irrigarriak, ze kontu haiek gorabehera, dena zen normala. Amets batean legez sentitzen zen Sofia. Eta amets hartatik esnatzearen beldur, eskaera guztiak onartu zituen, edo plantak egiten hasi zen, gizona ez haserretzearren.\nElkarrekin ibiltzen hasi eta aste batzuetara, lagunengandik urruntzeko eskatu zionez, Sofiak erdi ezkutuan joan behar izaten zuen haiekin. Egun batean, bere bila joateko arazoak zituela esan zion notarioaren semeak, ahalegina egingo zuela, baina bostak baino lehenago deitzen ez bazion, gura zuena egiteko, oso lanpetuta zegoela-eta. Sofiak zinemarako plana egin zuen lankide batekin. Zinematik irten eta 35 dei zeuzkan eskuko telefonoan. Lankideak kontatu zigun kezkatzekoa izan zela dei galdu haiek ikustean Sofiak ipini zuen izu aurpegia. Gerora jakin genuen, hura izan zen lehen erasoa ekarri zuen jazoera. Oihuka hartu zuen etxe atarian. Ez ei zuen jo, garai hartan ez zuen jotzen, halako haserrealdiak ziren; «Amesgaiztoak ametsetan», esaten zuen Sofiak. Biharamunean, barkamena eskatu zion. Aitarekin izandako haserrealdi baten erruz jokatu zuela hala, guztiz damuturik zegoela.\nDenbora gutxian asko aldatu zen Sofia. Alai eta lagunkina zena, uzkur portatzen hasi zen, batez ere nobioa edo notario jauna bere aurrean zeudenean. Ulertzekoa zen beste gizon batzuekin egoteko zuen beldurra! Behinola, gizonezko lagun min bati deitu zion, ezkondu berria zela esateko. Senarra hartaz jabetu zen eta bestearekin gelditzea debekatu zion, ea zer edo zeren bila zebilen itaundu zion, ea berarengandik lortzen ez zuen ezer behar zuen beste gizonengandik... Debekatu egin zion. Sofiak ez zion jaramonik egin eta lagunarengana joan zen. Notarioaren semea, ordea, etxetik hur ezkutatu eta atzetik abiatu zen. Sofia lagunarekin lotu zen kafetegira iritsi, kotxea aparkatu eta atea ireki gura izan zuenean, senarraren kotxea ondo-ondoan zeukan, atea irekitzea trabatzen ziola.\nGeltokian bideoaz mintzatu nintzaion idazkariari. Erasotzailea notarioaren semea zen galdetu nion. Ezagutzen zuen bideoa eta bazekien niri bidalia zela. Zehaztapen bat egin zidan:\n— Bideoko emakumea ez da Sofia.\nTxundituta gelditu nintzen. Gauza bat frogatutzat ematen nuenean, zerbaitek hankaz gora jartzen zidan hipotesia berehala. Bideoko emakumea Sofia zelakoan, pozik nengoen ordu batzuk lehenago; orain bideoko gizonezko protagonista nor zen banekiela, emakumezko gertalaria ezkutatzen zitzaidan.\n— Kontu batzuk argitu beharko dizkidazu...\n— Ados. Baina toki bakartiago batean.\n— Ez dut ulertzen zertara datorren beti ezkutuan ibili behar hau. Zergatik halako beldurra? Norengandik ostendu behar dugu behin eta berriro?\nBesotik oratu eta metrotik kanpora eraman ninduen. Euritakoak zabaldu barik, arineketa disimulatu batean, plazaren alboan dagoen elizan sartu ginen. Hutsik zegoen. Plastiko gorriz bildutako bi kandela azkenetan zeuden aldarean, argi gaixo bat ematen ziotela azpiko mahai santuari.\n— Nondik hastea nahi duzu? —esan zidan, sarreratik ikusi ezin zitekeen aitorlekuen atzeko bankuetako batean jesarri ginenean.\n— Bideoaren kontutik, adibidez.\n— Ez; ospitaleko txartelaz hasiko naiz.\nNeskalagunak ospitalean aurkitutako osasun txartela Pablo Picasso kalera eraman nuenean hasi zen dena. Arrazoia zuen neskalagunak: txartel harekin artatu zuten emakumea tratu txarrak jasandako bat zen; txartelak adierazten zituen izen-abizenak, ostera, beste emakume batenak ziren, Pablo Picasson bizi zen andrearenak, baina ez tratu txarrak jasandako emakumeak hari ebatsi ziolako, hark propio utzi ziolako baizik.\nAstiroago joateko eskatu nion:\n— Txartela itzuli nion andreak ospitalean erori zitzaiola esan zidan. Hori ere ez da egia?\n— Ez zen horrela izan. Beste emakume bati utzitakoa zen.\n— Baina zergatik?\n— Hura babestearren. Tratu txarrak jasan dituzten emakumeak babesteko elkarte batekoa da Picasson bizi dena. Pisu ezkutuetan bizi dira emakume batzuk, txarto tratatu dituzten gizonengandik babestuta. Ospitaleko kontsulta bat egin behar dutenean, edo abokatuen aurreko tramiteren bat egin behar dutenean, haiena ez den helbide bat ematen dute, beste baten izen-abizenekin zenbait kasutan. Babestuago daude horrela.\nDena aurrez prestatutako plan baten arabera antolatuta zeukaten, babesten ari ziren emakume bat gaiztratatzen zuen gizon boteretsu baten aurkako plana. Eztabaida luze baten emaitza izan zen. Elkarteko kide askok ez zuten argi ikusten: justizia baino gehiago mendekua iruditu zitzaien. Beste batzuek gizon batez baliatu beharra arbuiatu zuten, emakumeen indarraz aurrera egiteko posibilitateaz sinesten baitzuten. Picassoko andreak, aldiz, helburua justizia egitea zela defendatu zuen sutsuki, planaren zehaztapenez eta argudioez. Emakumeen indarraz, arrazoiaren eta adimenaren indarraz antolatutako plan bat zen, non gizon bat erreminta baliagarritzat hartuko zuten. Apurka taldeko kideak bere aldera eraman zituen, ia denak konbentzitu arte. Azkenean botazioa egin eta aurrera.\nHurrengo pausoa Sofiaren gurasoen onarpena izan zen. Harremanetan zeuden haiekin eta berehala proposatu zioten plan hartan parte hartzea.\n— Asko sufritu duten arren, dudarik gabe onetsi zuten.\nBi aste geroago, ilargi beteko goiz hartan, aldizkariko postontzian utzitako bideoa eta mezu kriptikoa jaso nituen. Abian zen plana: amua jarri eta kosk egin nion.\n— Bagenekien notariotzara berriz bueltatuko zinela, uneren batean hara itzultzeko aztarna aurkitu eta galdezka etorriko zinela. Pentsatu genuen ez zinela niregana gehiago hurbilduko, baina gaur ikusi zaitudanean berehala atzeman dizut intentzioa. Horregatik gidatu zaitut leku seguru batera.\n— Eliza leku segurua da orduan? —galdetu nion, jarlekutik jaiki eta aitorlekuaren eta bankuen arteko tartean aurrera eta atzera hasteaz batera. Zeren beldur zen jakin nahi nuen, zergatik egon gintezkeen arriskuan.\n— Datu gehiago eman baino lehen, aurrera egiteko prest ote zauden jakin behar dut.\n— Tresna bat naiz zuentzat!\n— Erreminta baliagarri bat, hala esan baliteke —aitortu zuen.\nHorixe nintzen: objektu bat, haiek diseinatutako planaren barruan eginkizun jakin bat zuen gizon objektua. Eta orain jakin nahi zuen baliagarria izaten segitzeko prest nengoen, datu gehiago emango bazidan.\nNolabaiteko atximurka sentitu nuen barruko toki ezkutu batean, gizontasuna zauritu balidate bezala. Gizontasuna zen ala edonoren gutxieneko duintasuna? Aurreko bankuko apalean zegoen otoitz liburua irakurtzeari lotu zitzaion notarioaren idazkaria, axolagabeki, presarik gabe. Ez zuen, hala ulertu nuen, inolako erru sentimendurik, ez zen ohartzen haren aitorpenak eragin zidan pitzaduraz; objektu bat nintzen harentzat, eta, agian, ni nintzen objektu hura erabat arrakalatuz gero, besteren bat bilatuko zuten, minik gabe, penarik gabe.\nDena bertan behera uzteko gogoa sentitu nuen. Baina amuari kosk handiegia eginda nengoen ordurako.\n— Aurrera jarraitzekotan, baldintza batekin —esan nion desesperaturik.\n— Sofia ezagutu nahi dut.\n— Horretarako Picasso kalera itzuli beharko duzu.\nPicasso kaleko 9. zenbakiko igogailuaren ispiluan hiru aste lehenago ikusi izan nuen hura eta hau ez ziren pertsona bera. Desagertu zitzaidan orduko artegatasuna. Gizon zauritu bat nintzen orain, zakur amorratu bat, kontu eske zihoana. Eta hala ere, berehala ohartu nintzen helmugarik gabeko bidaia hartan ezin ikas nezakeela espero behar ez nuena ere esperatzearen printzipioa: hirugarrenera heldu eta atea zabaltzear nengoela, kanpotik ireki eta egun malapartatu hartan txartela eman nion andrea sartu zen barrura.\n— Goazen garajera. Hondartzara joan behar dugu-eta.\nEta behera berriz, atarira baino beherago, infernura jaisten direnak bezala.\nMotots batean bildurik zeukan ile erabat urdindua. Puztuak ziruditen masailalboek eta sudur azpiko ezpainak, eta txikiago egiten zizkioten aurpegiaren gainerako organoak. Artilezko bufanda zeraman lepoaren inguruan, ia goraino lotutako gabardinaren gainean. Isilik bajatu ginen garajera. Atzetik segitu nion ilunpean. Oinetako beltzak, bota puntadunak, takoi txikikoak.\n— Azterketa amaitu baduzu —esan zidan halako batean—, nire kotxera joango gara.\nLotsatuta sartu nintzen. Bruce Springsteen-en We shall overcome kantua sortu zen bozgorailuetan, kotxea martxan ipini orduko.\nHogei minutu pasatxoko bidaia izan zen, tentsio handikoa niretzat. Une batean nire aldeko ispilua jaistear izen nintzen eta ausartu ez, atarian ikusi nuen gizon segurua barik beste orduko gizon dudatsua, aurpegiera deseginekoa topatuko nuelakoan. Andrea lasai zihoan, The Boss-en ahots melodikoa laguntzen.\nItsasaldera iritsita, herrian sartu eta behinolako gotorlekurako errepidea hartu genuen. Aparkalekuaren sarreran gelditzeko agindu zidan. Auto bakarra zegoen, zuri bat. Talka handia zeukan atzealdean: barrura sartua kolpetakoa, erditik arrakalatua matrikularen xafla, hautsia ezkerreko argiaren kristala.\n— Jaitsi. Kotxe hartara goaz.\nHodei beltzak ageri ziren mendien gainean; itsasotik, aldiz, zeru garbia zetorren, haize hotza ahalik arinen utzi nahiko balu bezala. Emakume txiki bat irten zen autotik, gaztea, ile laburrekoa. Sudurreko hezurraren gainean zuen orban odol lehorrez nabarmenduari erreparatu nion, eta ezkerraldeko lokiko urradura desagertzen hasiari.\n— Hauxe da —aurkeztu zidan— zure bideoko neska: Sofiaren ahizpa.\nDenboraz lagun egin ginen Sofia eta biok: ordu asko eta ordu luzeak ematen genituen elkarrekin notariotzan. Beste lankideekin ez zuen izan nirekin lortu zuen konfiantza. Atsegin zuten, duda barik, baina nagusiaren erraina izateak zelanbaiteko mesfidantza sortu zuen haien artean. Txutxu-mutxuka ibiltzen zirenean, isildu egiten ziren Sofia iritsi orduko. Niri ez zitzaidan inporta norekin ibiltzen zen edo noren emaztea zen. Jator jokatzen zuen beharrean, zintzo gure artean, eta atsegina zen lanetik kanpo ere.\nEzkondu eta hilabete batzuetara, nire senarra eta biokin afari bat egin behar genuela esan zidan Sofiak. Ideia ona begitandu zitzaidan bikote bion arteko afaria; notarioaren semeak ere ondo hartu zuen, edo hala begitandu zitzaidan orduan.\nAste hartako barikurako lotu ginen, bariku arratsaldeetan beharrik ez dugu egiten eta. Sofia eta biok lehenago lotu ginen, ile apaindegian. Ilusio handia zeukan, beste bikote batekin egiten zuen aurreneko irteera zen, eta gogo biziz zegoen! Aurrera begirako lagun taldeaz hitz egin zuen, bien lagunak izango zirenez, biek konpartituko talde batez. Ikustekoa zen haren ilusioa!\nKezkagarria izan zen afarian jazotakoa. Notarioaren semea isekaka ibili zitzaion afari osoan, hura gutxiesten etengabe, nirekiko konparazioak egiten. Iritsi eta berehala hasi zen: nire jantziaz gauza ederrak esaten eta Sofiaren soinekoa barregarri uzten. Sofiak aurpegian emandako koloreaz ere jardun zuen: «Pailazo bat dirudizu, sudurreko gorria baino ez zaizu falta», eta halako gauza iraingarriak. Hasieran irri egiten zuen Sofiak ere, senarraren ateraldiak umore oneko giroa sortzearren eginak balira bezala onartuta. Baina halako batean komunera joan zen. Atzetik joan nintzen apur bat geroago. Negarretan zegoen. Ezustean harrapatu nuen; garrantzia kendu gura izan zion jazoerari, senarrak egiten zizkion gauzei, ez zuen hura nahigabetu gura. Ez nion kontra egin; Sofia lasaitzearren ontzat eman nituen haren berbak, ziur asko horrela izango zela sinetsi gura izan nuen neuk ere.\nMahaira itzuli ginenean, barre-algaraka topatu genituen gizon biak, baina serio jarri zen notarioaren semea berehala, eta galdezka hasi zitzaion Sofiari ea zertan zebilen, ea baten batekin berbetan ibili zen telefonoz, ea ez zekien afari batean lagunekin egoten... eta ez dut gomutan zenbat gauza gehiago. Nirekin izan zela esan nion lasaitzearren; eskerrak eman zizkidan Sofia jagoteagatik, «hain da dorpea», esan zuen, «hain inozoa, beti beste batek jagotea behar duela».\nTentsio handian joan zen afaria. Gizon biek behar baino gehiago edan zuten. Irteeran kopa bat hartzera joatea proposatu zuten. Niri ez zitzaidan ideia ona begitandu eta etxera joan behar genuela esan nuen. Parkingera joan ginen; haiek gurekin etorri ziren pixka baten, kotxea parkingetik hur aparkatuta zeukaten eta. Han, haien kotxearen ondoan, elkarri agur esan eta aurrera egin genuen gurearen bila.\nMinutu bi edo pasako ziren kanpoan utzi genituenetik kotxea parkingetik atera genuen arte. Irten eta joka zebilela ikusi genuen: ileetatik tiraka ari zitzaion Sofiari eta, justu haien parean pasatzean, masaileko bat eman zion. Kotxea gelditzeko esan nion senarrari; hark jaramonik egin ez, halakoetan ez sartzeko esan eta aurrera segitu zuen ez ikusiarena eginez.\nAstelehenean, Sofia lanera etorri zenean, notariotzako sarreran bertan hartu eta komunera eroan nuen, barikukoaz itauntzera. Harrituta gelditu zen; ez zekien jazotakoaz ohartua nintzenik. Begiak ezkutatu gura izan zituen, behera begira, lotsaz; atzamarrez kokotsetik heldu eta niri begirarazi nion. Eskua modu txarrean kendu eta ispilu alderantz biratu zen. »Ez da ezer», esan zidan, «lanak eragindako estresa; gaur goizean barkamena eskatu dit, ez dela berriro jazoko ziurtatu dit, eta bazkaltzeko lotu gara». Haserre mintzatu nintzaion, adi egoteko, kontuz ibiltzeko eskatu nion. Baietz esan zuen, eta besarkada bat eman zidan indarrez.\nLanpostura itzuli ginen, eta handik gutxira administrazio bulegoko atean agertu zen, irri eder batekin, eskuetan lore sorta handi bat.\nUstekabeko baten atzetik beste bat hartzen nuen beti. Zalantza izpi baten ostean, nola agurtu ez nekien-eta, Sofiaren ahizpa hurbildu zitzaidan eta bi musu eman zizkidan.\nHaraino eraman ninduen Picassoko andrea guregandik urrundu zen, aparkalekuaren ondoko ibiltokian beherantz, albo bietan landatutako arbola biluzien artean, kantari: Hey we shall overcome, we shall overcome. We shall overcome someday. Darlin' here in my heart, yeah I do believe. We shall overcome someday... Itsasora begira zegoen jarleku batean jesarri ginen. Eskerrak eman zizkidan laguntzeagatik, Sofiaz eta bideoko emakume ordura arte ezezagun horretaz kezkatzeagatik.\n— Ez naiz inguru hartan bizi, bideoa grabatu zen kalean, esan gura dut. Elkartearen kontu baterako joan nintzen hara, lagun baten bila. Iristear nengoela, atzerako ispilutik begiratu eta koinatuaren autoa ikusi nuen. Izutu egin nintzen. Kasualitate hutsa ere izan zitekeela pentsaturik, jira eta bira hasi nintzen kaleetan, egiaztatzearren atzetik ote zetorkidan. Nora joan ez nekiela, jira eta bira desordenatu hartan segitu nuen; eta hura, beti niri jarraika. Nire ihesi behar hartaz ohartuta, argiak ematen hasi zitzaidan. Autoa gelditu eta ea zer gura zuen itauntzea ebatzi nuen. Baina autoa gelditu nuenean nire kontra talka egin zuen indartsu, eta... bueno, gainerakoa badakizu.\n— Zergatik jokabide hura?\n— Ez dut ulertzen. Munstro bat da, kaiola baten itxi behar den basapiztia. Neure kabutan etengabe egiten ditudan itaunak dira: zergatik nire ahizparen aurkako bortxa?, zergatik nire aurkako herra?\n— Esadazu Sofia non dagoen.\n— Alde egin zuen, babes etxe batera. Bide luzea egin genuen haraino iristeko, bide mingarria. Bizimodu berri baten premia zeukan: basapiztia harengandik banandu eta beste etapa bat hasi. Sufritutakoa ahaztu gura zuen, zoriontsu izateko beste aukera bat gura zuen. Ez zuen mendeku gogorik. Ez zeukan borrokatzeko indarrik. Ez zuen epaitegietan jarduteko adorerik. Ahaztu eta berriz hasi, nahikoa. Baina gizon horrek ez zion aukerarik eman.\n— Ez zion bakerik eman. Berea zela esaten zuen behin eta berriz. Berea eta beretzat, edo ez zela inorentzat izango. Sofiak ihesi egin behar izan zuen, hiritik kanpo. Sofiaren bila hasi zen orduan, deabruak hartuta. Lehenengoz gurasoak presionatu zituen; gero niregana etorri zen: telefono deiak, mehatxuak, pintadak atarian, kolpea autoan, jipoia... Gizon hori gelditu egin behar dugu berandu baino lehen. Edozein astakeria egiteko gauza da!\n— Ohartzen naiz.\n— Lagunduko diguzu orduan?\nLabarretara begiratu nuen. Olatuek hormen kontra jotzean sortzen zuten bitsa zikin zegoela iruditu zitzaidan, goiz hartako itsasoak geruza lohigarri bat astintzen zuela amildegiko paretaren kontra. Naturala iritzi nion itsasoaren indarrari, arroken higadurari. Uraren zikina, baina, onartezina begitandu zitzaidan, ezin eramanezkoa, salatu beharrekoa.\n— Zer egin behar dut?\nSofiaren ahizpak goma batez loturiko kartoizko zenbait karpeta pasa zizkidan. Besarkada estu bat eman eta kotxean sartu zen, atzera begiratu gabe.\n— Kontuz ibili! —izan zen tarte hartan esan zidan bakarra, haren azken hitzak, gerora bizi behar nuenaren iragarle.\nPicassoko andreak martxan zeukan autoa, nire zain. Musikaz lagunduta egin genuen bueltako bidaia. Emakume heldu baten ahotsa zen. Tristea iruditu zitzaidan haren doinua, ulergaitza haren kantua. Erredakzioaren atarira eraman ninduen, nik beste asmorik ba ote nuen galdetu ere egin gabe. Ez zuen berbarik egin bide osoan, salbu eta eskerrik asko sakon eta benetako bat bidaia amaitu zenean. Ez nuen epaiketaren egunera arte berriz ikusi. Baina orduan ezin nuen hura jakin, orduan ezin espero nezakeen nora eraman behar ninduen goiz hartan onetsitakoak, zein arazotan sartuko ninduen.\n— Zure bila dabil zuzendaria —abisatu zidan aldizkariko mandatariak.\n— Alkatearekin bazkaltzen zeundela.\n— Eta nola jakin duzu zuk hori?\n— Hori da nire lana, alkatea uneoro non dagoen jakitea.\n— Beraz, badakizu non dagoen orain?\n— Zuzendariaren bulegoan. Soldata igo beharko lizukeela aholkatzen ari zaio.\n— Albiste onak eman zalea zara!\n— Bai, erredakzio honetan dagoen bakarra.\nBibotea apaintzen ari zen sartu nintzenean, ile bakoitza eta denak batera ferekatzen. Betiko legez, jesartzera gonbidatu gabe hasi zen hizketan:\n— Zertan da zure erreportajea? Erabaki al duzu zer-nolako ikuspuntua erabili behar duzun?\nZalantzan izan nintzen, norainoko informazioa eman behar nion Sofiaz eta egunotako bizipenez, baina zertan kezkatu ez nuen izan, hark erantzun baitzion bere buruari:\n— Badakizu, gazte, zein motatako artikulua behar dugun. Jendearen sentipena nabarmentzea nahi dut; datuetatik alde egin eta pertsonen erraietan bilatzea nahi dut: zer sentitzen duten, nola erreakzionatzen duten, zerk eramaten duen pertsona bat horiek bezalako egoeretara... Ahaztu erakundeetatik ematen dizkiguten estatistikak. Zenbakiak ez dira jendearen bihotzera heltzen, ez dute inoren sentiberatasuna pizten. Horregatik erabiltzen dituzte erakundeek: informazioa ematen dutela sinetsarazten digute, baina jendearen erreakzioa lokarrarazten dute. Datuak alde batera utziko balituzte, gizarteak behin baino gehiago egingo lioke aurre egoerari, eta hori ez zaie erakundeei interesatzen.\nIdazluma hartu eta zenbait irudi, zenbaki eta hitz solte idatzi zituen orri zurian, esaten zuen gauza bakoitza azpimarratzeko. Une hartan handik irten banintz, ez zatekeen ohartu ere egingo, hizketan segituko zukeen. Erakunde publikoen aurkako diskurtsoan luze jarraitu zuen eta, hitz-jarioan eten labur bat eginez, erreportajera itzuli zen errematea emateko:\n— Segi ikuspuntu hori lantzen, gazte. Eta ezer izan bezain pronto niri bidali, bion artean azter dezagun.\nNire txokora joan nintzen. Ondoko lankidea Timo Glocken argazki bat aukeratzen ari zen, Lewis Hamiltonek Brasilgo zirkuituan lortutako garaipenaz egindako adierazpenak egunkari digital batean irakurtzen zituen bitartean. Ez zuen ezer esan, garaipen keinua egin zidan eskumako erpuruaz eta artikuluari lotu zizkion begiak.\nMahai gainean jarri nituen Sofiari buruzko lau karpetak. Abokatu baten informeak ziren. Orri solteetan Sofiaren historia zegoen, hari buruzko informazio orokorra. Karpetetan, abokatuari egindako kontsulta bakoitzean jasotako akta eta informazioa. Txosten orokorrean jaso legez, lau aldiz kontsultatu zitzaion abokatuari Sofiaren auziaz: lehenengoan familiak egin zion galdera; beste hiruretan Sofiak berak.\nSofiaren abokatua izan nintzen. Idatzizko txostenean agertzen den legez, Sofiaren familia etorri zen lehen aldiz nire bulegora aholku bila. Euren ustez, autoestimua eta konfiantza galtzen ari zen aipatutakoa, gutxietsia sentitzen zen. Familiaren iritziz, haien senidea indarkeria delitu baten biktima zen.\nHasieran, eta familiak eman zizkidan datuak aztertuta, ustezko tratu txar psikologikoen biktima baten auzia izan zitekeela ondorioztatu nuen, eta hala adierazi nien senideei. Aldi berean, nire eginkizun profesionala hori baita, tratu txar psikologikoak frogatzea oso gauza zaila zela ohartarazi nien, ustezko biktimaren aitortzaz harago beste lekukotzarik ez genuelako.\nFamiliak informazio gehiago eskatu zidan. Jakin nahi zuten zer jotzen zen, zuzenbidearen ikuspegitik, tratu txar psikologikotzat. Txostenean adierazi genuenez, behin eta berriz gertatzen diren umiliazio, gutxiespen, irain, larderia eta abarrekoa hartzen da tratu txar psikologikotzat, baina, eta berriro azaldu nien, hori guztiori frogatu behar da, eta horixe da zailena.\nInformazioa eman ondoren, jakin nahi izan nuen ustezko tratu txar psikologiko horiek nola edo zertan eragiten zioten biktimari, ustezko biktimari, kasu honetan. Alegia, haien senidearen sendotasunaz galdetu nien. Haien iritzia entzun eta gero, haien senideak profesional baten laguntza behar zuela esan nien. Izan ere, beste kasu batzuetako esperientzian oinarriturik, ustezko erasotzailearen eta biktimaren adina ikusita, oso gazteak baitziren biak, eta familiak kontatzen zuena egia izatera, aurreikus zitekeen tratu txar psikologikoen atzetik eraso fisikoak ere etortzea. Hain zuzen ere, eta hartaz gaztigatu nien, gauzak okerrago joatearen arriskua oso nabarmena zen. Horrenbestez, arestian esan dudan legez, profesional baten laguntza behar zutela adierazi nien, Sofiaren, hau da, ustezko biktimaren egoera aztertzeko: sentimenduak behar bezala definitzeko eta egoera lazgarri hartatik irteten laguntzeko.\nBaina, nahiz eta gure eginkizuna ez izan, hain etsita ikusi nuen familia, beste abisu bat eman nien: ez zela oso erraza izango ustezko erasotzailea auzipetzea eta biktimari laguntzea. Izan ere, familiaren iritzia entzunda, eta zantzuak zantzu, bistakoa zen ustezko biktima maiteminduta zegoela, eta onartua zuela tratu umiliagarria, bere autoestimua zapaldua izatea. Beraz, haren guztiaren ondorioz, oso zaila iritzi nion profesional batekin hasteko hura konbentzitzeari.\nBulegotik joan aurretik beste gauza bat azpimarratu behar izan nien. Alegia, ahalegina egin behar zutela iritzi kontrajarriak bereizteko, hots, bikotekideen arteko eztabaida edo liskarra eta delitua. Oro har esanda, argitu nien: emakume bat indarpean dago hari bere borondatea egiten utzi nahi ez zaionean edo uzten ez zaionean, emakumeari askatasunez jokatzen uzten ez zaionean edo emakumearen nortasuna garatzen eragozten denean. Emakumeak aske izateko edo bere nortasuna garatzeko gizonaren baimena behar duelako ideia iragana da. Egun, emakumea eta gizona libre dira; elkarrekin ondo badaude, urte askotarako; biotako bat ez badago gustura bikotean, uztea da onena, osasuntsuena, bestea menderatzen edo manipulatzen saiatu beharrean.\nDenbora luze batean ez nuen haien berri izan; psikologoarekin lanean ibili edo amore emanda egongo zirela pentsatu nuen.\nSofiaren familiak kontratatu zuen abokatuaren txostenaren lehen orriak irakurrita, psikologo batekin kontsultatu zutela jakin nuen. Paperetan, baina, ez zen aipatzen psikologoaren izena, ez hark egindako txostenik edo diagnostikorik. Notariotzara deitzea pentsatu nuen, Sofiaren ahizparen telefona eskatzeko, hark psikologoaren berri emango zidalakoan. Bestela jokatu nuen.\nTelefono aurkibideak zerrenda luzea zekarren hamar orritan, iragarki eta guzti: antsietatea gainditzeko terapiak, depresioa tratatzekoak, estresaren gainekoak, elikatzeaz, sexologiaz edo bikoteaz, autoestimuaz eta menpekotasunaz... Sofiaren gurasoak bizi ziren kale bereko bulego batek eman zidan atentzioa. Deitu egin nuen, kontsulta bat egin nahi niola, bikote arazoei buruzkoa; ez nekiela tratamendua beharko nukeen, baina lagun batek harekin kontsultatzeko gomendioa egin zidala eta hitzordu bat nahi nuela, ahalik arinen, posible bazen.\n— Azken orduan badut ordu erdi bat, zazpietan. Kontsulta bat baino ez bada, nahikoa izango da. Gero, beste terapiaren bat beharrezkoa ikusten badugu, erabakiko dugu nola antolatu.\nTelefonoa oinarrian ipini eta aldameneko lankideari so egin nion. Harrituta zegoen:\n— Ez doaz ondo amodio kontuak?\nNeskalagunari deitu nion jarraian, okertzen hasia zitzaidan bidea zuzen bidean ipintzeko. Aurreko egunetan gauez lan egin baitzuen, jai egun bi zeuzkan. Pozik hartu zuen deia, pozago gonbidapena.\n— Baina gauza bat ziurtatu behar didazu: ez da beste mesede bat eskatzeko aitzakia bat izango, ezta?\n— Ez, maitea. Arduratuta eduki nauten kontuak itxita dauzkat ia. Argitu dut misterioa. Badakit nortzuk diren bideoko protagonistak. Datu batzuk gehiago batu eta amaituko da dena.\nEzin egiatik urrutiago ibili, baina hori geroago jakingo nuen.\n— Zortziak eta erdietan begetarianoan.\nLehen pisuko bi ateetan banatuta zegoen kontsulta. Ezkerrekoan abokatu lanak egiten zituzten; eskumakoan, psikologiarekin lotutakoak. Mantal zuriko neska batek karrajuan aurrera eraman ninduen psikologoarenera. Fitxa bat bete zuen nire datuekin, eta fitxaren atzealdean data jartzeaz batera kontsultaren zergatia galdetu zidan.\n— Tratu txarrak pairatu dituen emakume batekin ibiltzen hasi naiz. Bera hobeto ulertze aldera, espezialista batengana jotzea erabaki dut. Jakin nahi dut zerk eramaten duen gizon bat modu bortitz horretan jokatzera, nolako pertsona ezkutatzen den jokabide horren azpian.\nKarpeta bat hartu zuen apaletatik. Horma irudi moduko orria zabaldu zuen mahai gainean, gizon bortitz baten ezaugarri nabarmenak agertzen zituena. Banan-banan seinalatuz bakoitzaren deskribapen txikia egin zidan ahots ezin modulatuagoz.\nIrudiaren ezkerrean idatzita zegoen hitzarekin hasi zen.\n— Jeloskorra izan daiteke gizon bortitz bat —esan zuen—. Paranoidismo mota bat da: behin eta berriz pentsatzen du besteak asmo txarrez jokatzen duela eta, bikotearen kasuan, zalantzak izaten ditu haren fideltasunaz.\nPosesibotasunaz mintzatu zen ondoren:\n— Pertsona horiek anbibalentziaren mende daude. Sentimendu negatiboak eta positiboak nahasten dituzte: maitasuna eta gorrotoa. Anbibalentziaren ondorioz, bikotekidearen jokabide osoa kontrolatu nahi izaten du.\nOrriko irudiaren eskuma seinalatu zuen hurrena, letra lodiz idatzita zegoen hitza hatzaz azpimarratuz. Esklusibotasuna.\n— Bikotekidea berarentzat bakarrik nahi du; horregatik bakartu nahi izaten du, lagunengandik edo senideengandik urrundu.\nOrria karpetan sartu eta berriz jarri zuen apalean, nolabaiteko sententzia emateko:\n— Ulertuko duzunez, bikote normal baten harremana ezin oinarri daiteke bakartzean, posesibotasunean, oihuetan, etengabeko eztabaidetan, arrazoirik gabeko jeloskortasunean, bestea kontrolatzeko eta menderatzeko saioetan... Hori ez da harreman osasuntsua eta normala.\nBaietz egin nion buruaz, ulertzen nuela, ikusten nuela nolako pertsona ezkutatzen den hura bezalako harreman batean.\n— Baina nik harago joan nahi dut. Jakin behar dut nola jokatu horren antzeko egoera bat gainditzeko, beste bikote batekin harreman osasuntsua eta normala eramateko.\nEta orduan, aldez aurretik prestatua nuen bidetik jo nuen:\n— Nire bikotekidea, oker ez banago, zure pazientea izan zen.\nSofiaren izen-abizenak eman nizkion. Atzera bota zuen gorputza eta begiak nabarmen zabaldu zituen. Sudurretik bat-batean hartutako arnasak hots nerbioso bat egin zion. Erlojuari begiratu eta kontsultarako denbora amaitzear zegoela esan zidan.\n— Ulertuko duzunez, ezin jakin ditzaket paziente guztien izen-abizenak buruz. Gure artxiboetan begiratuko dut. Zuk aipatutako emakumea agertzen bada, deituko dizut eta, gura baduzu, beste hitzordu bat jarriko dugu.\n— Nolanahi ere, adierazi behar dizut badugula gure paziente guztiekiko konfidentzialtasun agindu bat eta, horrenbestez, berriz geldituz gero ez da hirugarren batez hitz egiteko izango... non beste hori ere ez datorren bilerara.\n— Zure zain egongo naiz.\nPresatuta nenbilen, neskalaguna jatetxe begetarianorantz abiatua izango zen, ez nuen belutu behar.


Tag-ak - Fabtech\nDANOBATek FABTECH 2018 erakustazokan hartuko du parte maiatzaren 2tik 4ra bitartean Mexikoko hirian\nFABTECH Mexiko beste behin ere AWS Weldmex eta METALFORM Mexikorekin batera emango da. COATech ere beste behin FABTECH Mexikorekin batuko da akaberaren teknologiaren erakusketa honetan eskainitakoa oraindik ere gehiago zabalduz. Erakusketan 22.000 metro karratu baino gehiagotan 450 erakusle baino gehiago batzea espero da eta Mexiko eta Ertamerikako 10.000 bisitari baino gehiago erakarriko ditu.\nDanobat, Danobatgroup, Fabtech, Fimaqh, Xafla transformazioa,\nDANOBATek Mexikoko Monterrey hirian egingo den FABTECH 2017 erakustazokan hartuko du parte maiatzaren 2tik 4ra bitartean\nDANOBATeko xafla transformaziorako dibisioak, NL Mexikoko Monterrey hiriko Cintermex-en egingo den FABTECH 2017 erakustazokaren 14. edizioan hartuko du parte maiatzaren 5tik 7ra bitartean.\nMexikon egingo den nazioarte mailako makina erreminta erakustazoka bat izango da. DANOBAT SHEET METAL 1705-1505 estanean kokatuko da, bere agente Mexikon batera, DISMA. Bertan, DANOBAT-en puntzonatzeko makinen artean teknologikoki aurreratuena den CHROMA puntzonatzeko makina elektrikoaerakutsiko da. Lortzen dituen produktibitate eta prezisio altuei esker soluzio egokiena da ekoizpen behar handienak asetzeko. Puntzonatze kadentzi oso altuak lortzeko gai den 30 tonako motore serbo-elektriko batekin dago hornitua.\nDanobat, Danobat sheet metal, Danobatgroup, Fabtech, Xafla transformazioa,\nDANOBATGROUPek, xafla eraldatzeko duen dibisioarekin, xaflaren eraldaketaren sektorerako garrantzitsuak diren bi azokatan hartuko du parte, FABTECH eta FIMAQH azoketan\nDatorren maiatzean, DANOBATGROUPek, xafla eraldatzeko duen dibisioarekin, xaflaren eraldaketaren sektorerako garrantzitsuak diren bi azokatan hartuko du parte Latinoamerikan. Mexikoko FABTECH eta Argentinako FIMAQH azokak dira.\nFABTECH azoka Mexiko Hiriko Banamex Zentroan egingo da 2016ko maiatzaren 4tik 6ra bitartean, eta DANOBATGROUP bertan egongo da 3128 zenbakiko standean. FIMAQH azoka, berri, maiatzaren 10etik 14ra egingo da Tecnopolis gunean, eta bertan DANOBATGROUpek 1824 zenbakiko standa edukiko du.\nDanobatgroup, Fabtech, Fimaqh, Xafla transformazioa,\n“Quality Innovation of the year” saria SORALUCEren DAS sistemarentzat\nSORALUCEren DAS sistemak makina-erremintaren sektorearen iraultza ekarri du, izan ere, sistemari esker mekanizazio prozesuan chatterrak agertzeko arriskua gutxitzen da eta, ondorioz, makinaren ebaketa ahalmena %300 handitzen da.\nAtzo, urtarrilaren 27an, SORALUCEren DAS sistemak (Dynamics Active Stabilised) “Quality Innovation of the Year 2015” saria eskuratu zuen enpresa handien kategorian.Sarien banaketa Tallinnen egin zen, Estonian, eta bertan egon ziren SORALUCEko zuzendari gerente Rafael Idigoras, Iker Mancisidor doktorea, zeina IK4-IDEKOn, DANOBATGROUPen zentro teknologikoan, Dinamika eta Kontroleko ingeniaria den, Fernando Sierra, Euskaliteko zuzendaria eta Fernando García Casas, Espainiako Enbaxadorea\nAerodef, Bimatec-soraluce, Danobatgroup, Fabtech, Fimaqh, Grindtec, IK4-Ideko, Industrie, Jec world, Mach, Metav, Quality innovation of the year 2015, Samumetal, Das sistema, Soraluce, Tchni show, Wire tube,\nDANOBAT xafla transformaziorako soluzioak Monterrey hirian FABTECH 2015\nDANOBAT xafla transformaziorako garapenak NL Mexikoko Monterrey hiriko Cintermex-en egingo den FABTECH 2015erakustazokaren 12. edizioan ikusgai egongo dira maiatzaren 5tik 7ra bitartean.\nFABTECH Mexikoko nazioarte mailako makina erreminta erakustazoka da, eta bertan DANOBAT makinak 1126 estanean kokatuko dira. Besteak beste, DANOBAT-en puntzonatzeko makinenartean teknologikoki aurreratuena den CHROMA puntzonatzeko makina elektrikoa erakutsiko da. Lortzen dituen produktibitate eta prezisio altuei esker makina hau soluzio egokiena da ekoizpen behar handienak asetzeko. Puntzonatze kadentzi oso altuak lortzeko gai den 30 tonako motore serbo-elektriko batekin dago hornitua.\nDanobat, Fabtech, Xafla transformazioa,\nDANOBATek Mexikon egingo den FABTECH 2014 erakustazokan hartuko du parte\nDANOBATeko xafla transformaziorako dibisioak, Mexiko D.F. hiriko Banamex Zentroan egingo den FABTECH MEXICO 2014 erakustazokaren 11. edizioan hartuko du parte maiatzaren 6tik 8ra bitartean. …\nDANOBATGROUPek bigarren urtez jarraian\nDanobat, Danobatgroup, Mecanica, Biemh, Lamiera, Metpack, Fimaqh, Fabtech, Maschinostroenie, Mach, Wire tube,\nDANOBATek Mexikoko Monterrey hirian egingo den FABTECH erakustazokan hartuko du parte maiatzaren 7tik 9ra bitartean\nDANOBATeko xafla transformaziorako dibisioak, NL Mexikoko Monterrey hiriko Cintermex-en egingo den FABTECH 2013 erakustazokaren 10. edizioan hartuko du parte maiatzaren 7tik 9ra bitartean. …


Auzotarren oihuak eta zaratak gailendu dira - Irutxuloko Hitza : Irutxuloko Hitza\nEhun bat lagun hurbildu dira Latsarien plazaren albora protesta egitera. (Argazkia: Inaxio Esnaola)\nIragarritakoa baino minutu batzuk lehenago hasi da eskuin muturreko Vox alderdiaren Loiolako mitina. Ertzaintzak auzoko sarbide gehienak itxi eta hesitu ditu, segurtasun neurri zorrotzekin. Latsarien plazaren inguruetan bizi diren bizilagunek oihuekin eta zaratekin hartu dituzte Voxeko kideak, Javier Ortega Smith Voxeko idazkari orokorra buru zutela. Loiolako Kuartelen ondotik etorri dira.\nTxiki geratu da plaza, Voxen mitinean hogeita hamar bat lagun elkartu direlako. 19:50ean hasi da ekitaldia, eta minutuek aurrera egin ahala protesten bolumenak gora egin du. Hainbat lagun plazaren inguruetara hurbildu dira, eta mitinak iraun dituen hamabost minutu eskasetan oihuka aritu dira. Besteak beste, Alde hemendik, utzi bakean! gisako leloak oihukatu dituzte.\nOihuak eta txistuak geroz eta gehiago dira Loiola auzoan, Voxen mitina ez da entzuten @irutxulo pic.twitter.com/h2m6ThV5l3\n— Inaxio Esnaola Aranzadi (@inaxioesnaola) July 3, 2020\nIstiluak ere sortu dira. Bi edukiontzi erre dituzte, eta Ertzaintzak Loiolara gerturatu diren antifaxisten aurka kargatu du. Bi pertsona atxilotu dituzte.\nVoxen mitineko bozgorailua ozen jarri badute ere, Loiolako auzotarren protestak gehiago entzun dira.\nHogeita hamar bat lagun elkartu dira Latsarien plazako Voxen mitinean. (Argazkia: Inaxio Esnaola)


FL Studio 12.5.1.165 Crack osoa bertsioa Keygen 2018 Regkey [Mac + Irabazi]\nHasiera » Crack & aktibatzaile » FL Studio 12.5.1.165 Crack\nby Anastasiya Libra | Otsaila 9, 2018\nFL Studio ere ezaguna da fruta-gustukoa begiztak bezala aurreko izena da. stand bat bakarrik eta power software osoa musika editatzeko. audientzia sendo eta milioika erabiltzailek mundu osoan eta bai merkatuan ezagutzen ditu. Deskarga fl studio 12 crack osoa bertsio askea taldeak ere bere erabiltzaile-interfazea aldatu egin dira. interfazea oso erraza A zure lana errazten eta zure denbora aurrezteko. musika gehi ditzakezu irudiak eta diapositibak FL estudioan laguntzarekin 12.5.1.165 azken. Bere premium tresna bat, but are allow fl studio 12 Windows bertsio osoa crack\nAzken FL estudioan 12 Windows bertsio osoa crack audio digital bat da travail. FL Studio 12.5.1.165 Crack erabiltzailearen interfaze grafikoa eredua oinarritutako musika sequencer bat zentratua ezaugarri. It du audio edizio eta musika kalitatea ezarpena erabiliko da. FL Studio 12.5.1.165 Crack Osoa bertsioa Free Download eskuragarri sactivator.com tan.\nFL Studio 12 Free Download Bertsio osoa Crack\nAzken FL Studio 12 Crack software Microsoft Windows eskuragarri hiru edizioetan desberdinetan, barne Fruity Edition, Ekoizlea Edition, eta Sinadura Dirutza. argitalpen horiek audio edizio eskariari jarraiki erabiltzen daiteke. Deskarga fl studio 12 crack bertsio osoa doan Image-Line ezaugarri bizitzako eguneratzerik doan eskaintzen dituen programa ere baditu. Bide honetatik, bezeroen etorkizuneko aplikazio hau doan of updates guztiak jaso ahal.\nIrudi-Line ere erabilgarria da FL Studio Mobile garatzen iPod Touch for gisa, iPhone, iPad eta Android gailuak. Deskarga fl studio 12 Windows bertsio osoa crack da eskuragarri link eman azpitik\nFL Studio 12.5.1.165 crack also can work as a VST instrument in other audio workstation programs. gauzarik onena da ere duela rewire bezero gisa funtzionatzen. Irudi-Line FL Studio in 12 Crack ere beste VST tresnak eta audio editatzeko audio aplikazioak eskaintzen ditu. ahots kalitate eta base senarren It nabarmen. FL Studio Deskarga maiz hip-hop erabiltzen dute, musikari elektronikoak, eta DJak.\nDeskarga fl studio 12 crack full version free free supports time stretching/pitch shifting, beat egindako, Tajadura, eta audio edizioa. Beste gako ezaugarrien artean piano digital roll bat. FL Studio Crack deskargatu Audio inportatutako daitezke, edo WAV gisa esportatu, MP3, OGG, MIDI, ikus, edo jatorrizko proiektua filename luzapena duten formatua.\nJaitsi FL Studio 12 Crack osoa bertsioa Free Ezaugarriak\nFL Studio 12 Crack dute konbinatuta liburutegi zabala loops ondo garatua ehunka eta soinuak horren bidez erabiltzaileek gehien gustatzen zaien erritmoak sortu ahal.\nAzken FL Studio 12 Crack bizitzako bere erabiltzaileei lizentzia du.\nFL Studio With 12 Crack Full erabiltzaile esportatu dezakezu eta inportazio MIDI fitxategiak. Gainera, frutatsuak begiztak halaber osatzen MMC eta MIDI SysEx funtzio\nThe mixer of fl studio 12 crack osoa bertsio askea hainbat ezaugarri moduko bat egin dezake. dinamikoki tamainaz aldatu Mixer da sei diseinua estilo eta hiru erabiltzaileak konfiguragarria atrakatzeko panelekin It. halaber Multi Fader doikuntza eta hautaketa ditu, Mixer track taldekatze eta Multi-touch laguntza.\nDeskarga fl studio 12 crack osoa erabiltzaileari konfiguragarria kategoria fitxak diseinua bertsio askea hobetu du. Kategoria fitxa Horretan sartzen ikonoak, plugins bezala, Fitxategiak, eta oraingo proiektua. Begirada batean gakoa edukia ematea izango da.\nJaitsi FL Studio 12.5.1.165 Crack\nFL Studio audio travail digital bat da. VST beste audio travail programs.The Hoberena tresna gisa lan egiten da buruz duela funtzio halaber rewire bezero gisa.\n← Wondershare Video Converter 10.2.2.161 Ultimate Crack + Gakoa Free CleanMyMac 3.9.3 Zauriak →


Jone Guenetxea Tokikomeko presidente Urko Aristiren ordez - Zumaia - Baleike.eus\nJone Guenetxea Tokikomeko presidente Urko Aristiren ordez\nBaleike 2017-02-28 10:23\nJone Guenetxea eta Urko Aristi.\nEibarren egin du ohiko Batzar Orokorra Toki Komunikabideen Bateraguneak eta han erabaki dute Urko Aristiren ordez Jone Guenetxea (Abadiño, 1978) Durangaldeko Anboto astekariko zuzendaria izatea presidente. Era berean, 2017rako "jauzi kualitatiboa" dakarren kudeaketa plana onartu dute. Baleikeko zuzendari Gorka Zabaletak Administrazio Kontseiluan jarraituko du.\nDurangaldeko Anboto astekariko zuzendaria da Guenetxea. Tokiko telebista batean eta Anboto irratian jardundakoa da eta 2008. urtetik Anbotoko proiektuaren zuzendaritzan ibili da. Tokikomeko administrazio kontseiluko kidea ere bada duela bi urtetik. Orain dela aste batzuk EITBko irrati taldeko zuzendariorde izendatutako Urko Aristi ordezkatuko du.\nPresidentearekin batera, Administrazio Kontseilu berria izendatzeko ere baliatu dute gaurko batzarra. Honako kideek osatuko dute: Aritz Martinez de Luna (Arabako Alea), Gorka Zabaleta (Zumaiako Baleike), Ainhoa Andonegi (Elgoibarko Barren), Iban Arantzabal (Debagoieneko Goiena), Jon Aldanondo (Infosare telebista taldea), Ane Arbelaitz (Urumealdeko Kronika), Joxema Irigoien (Baztan-Bortziriak-Malerrekako Ttipi-Ttapa), Xabier Goienetxe (Txorierriko Aikor) eta Jasone Mendizabal (Euskaltzaleen Topagunea).\nTokikomeko zuzendari Alaitz Artolazabalek Eibarko Markeskua jauregian nabarmendu duenez, 2017ko Kudeaketa Planak "jauzi kualitatiboa ekarriko du euskarazko toki komunikabideen profesionalizazioan, arreta berezia jarriz egiten den lanaren eraginkortasunari". Eta besteak beste, honako proiektu hauek nabarmendu ditu:\nEdizio sistema bateratua: Taldekako negoziazioari esker, Tokikomek "baldintza ezin hobeak lortu ditu bere bazkide diren paperezko argitalpenetan edizio sistema bateratua ezartzeko", Artolazabalek azaldu duenez. Hari esker, aldizkari bakoitzak uneoro kontrolatu ahal izango du zer puntutan dagoen hurrengo zenbakiko orrialde bakoitza, erraz uztartu ahal izango du erredakzioan bertan eta kanpoan dabiltzan erredaktoreen lana, online-offline edizioa optimizatu, artxibatze lanak erraztu eta, oro har, lan banaketa eta produkzioa era eraginkorragoan egin ahal izango du. Baina gainera, talde moduan, sortutako eduki guztiaren artxibo komun bat ere sortzeko aukera emango du edizio sistemak, eta materialak elkar trukatzeko ere erraztasun handiak.\nGurenews: Azaroan egindako jardunaldietan jendaurrean aurkeztutako Gurenews sistema Plataforma Digitalarekin integratzen hasi da Tokikom. Artolazabalek azaldu duen moduan, "sistema horrek automatikoki aztertuko du tokiko agerkari digitaletan argitaratzen diren edukiak, albiste bakoitzean agertzen diren pertsonak, lekuak eta entitateak automatikoki atzeman eta haiekin datu-base bat osatzen joateko". Horrela, erredaktoreek askoz eskurago izango dute gertaera bakoitzaren inguruko testuinguruko informazioa, eta bide batez, toki komunikabideek sortzen duten informazio masa erraldoia ordenatuta gorde eta kontsultatzeko modua ere egongo da.\nGurean atari tematikoa: Tokian tokiko informazioa beste ikuspegi batetik ere interesgarria suerta daitekeelakoan, Tokikomek Gurean atari tematikoak jarriko ditu martxan datozen asteotan. Atari horietan, toki komunikabideek argitaratutako albisteak emango dira, gaiaren arabera antolatuta. Lehenengoetakoa izango den Kirola Gureanatarirako egindako probetan, adibidez, egiaztatu ahal izan dute "bi hilabetero 1.500 albiste baino gehiago sortzen dituela kirolari buruz, beste medio batzuetan sarri agertzen ez diren kirolen inguruan batez ere", esan du Tokikomeko zuzendariak. Informazio horri guztiari beste irtenbide eta erabilgarritasun bat emateko saiakera izango da Gurean.\nPublizitate Kanal Integrala: 2016an Kanal Digitalarekin hasitako bideari jarraiki, 2017an Publizitate Kanal integrala egituratzea izango da Tokikomen zeregin nagusienetako bat. "Interlokuzio bakarrarekin, Tokikomek berak zein bere bazkideetako bakoitzak aukera du jadanik publizitatea eskaintzeko bere medioan zein taldea osatzen duten beste edozeinetan", azaldu du Artolazabalek. Bartzelonako OnlyMediaWeb marketing enpresarekin egindako hitzarmenari esker, gainera, toki komunikabideen publizitate eskaintza Bartzelona eta Madrilgo publizitate agentzietara ere iritsiko da. Zentzu horretan, gogoratu du Tokikomen sarea "parekorik gabeko kanala" dela publiko euskaldunarengana iristeko: "Guztira, 200.000 hartzailetik gora du offline medioetan, eta 250.000tik gora kanal digitalean, beste inongo mediorik ez daukan kapilaritate mailarekin gainera". Aurtengo apustu argia kanal hori iragarle handien esku jartzea izango da, batetik, eta aldi berean, tokian tokiko merkatarientzako publizitate eta komunikazio zerbitzu berriak garatzea, IKTen erabileran oinarrituta.\nIkus-entzunezkoak: Online kanaletan duten garrantziaz jabetuta, 2017an ikus-entzunezko edukien ekoizpen eta hedapenari heldu nahi dio Tokikomek. Horretarako, gogoeta eta formazio zikloak prestatzen ari da alorreko adituen eskutik, "epe labur-ertainera estrategia bat diseinatzeko tokiko telebisten eta kanal digitalen arteko konbergentziaren alorrean", Artolazabalen esanetan.\nLurraldekako erakunde harremanak: Maila korporatibo-instituzionalean, Tokikomek ahalegin berezia iragarri du lurraldez lurraldeko administrazio publikoekiko harremanak sendotzeko. Gipuzkoako Foru Aldundia eta Nafarroako Gobernuarekin solaskidetza kanalak egonkortu ostean, “Araba zein Bizkaiko Foru Aldundiekin ere komunikazio kanal jarraiak irekitzeko” erronka jarri dio Tokikomek bere buruari, Eusko Jaurlaritza osatu berria ere ahaztu gabe. Bizkaian, esaterako, jarduera duten eskualdekako zazpi bazkide ditu Tokikomek: Aiaraldea Gaur, Geuria (Hego Uribe), BLB(Bilbo), Hiruka (Uribe Kosta), Aikor (Txorierri) eta Anboto (Durangaldea), denak ere populazio eta eragin potentzial handiko esparruetan. Hori dela eta, Tokikomen asmoa da Bizkaiko bazkideen eta erakunde publikoen arteko elkarlana oinarri hartuta, euskarazko medioek Bilboko gune metropolitanoan duten presentzia biderkatzeko estrategia bat diseinatzea, efektu biderkatzailea izango duelakoan\n2016 urteko balantzea\nBost urte dira jadanik Euskaltzaleen Topagunean biltzen ziren toki komunikabideek haien sailari gorputz eta entitate juridiko propioa ematea erabaki zutenetik, eta batzarrean aurreratu duten moduan, "denborak erakutsi du erabaki zuzena izan zela". Gaur egun, Tokikomek euskarazko 68 toki komunikabide batzen ditu, eta haietan diharduten 200 langile.\nBatzar Orokorrean azaldu duten moduan, fruitu horien lehen haziak 2016an erein dira. Toki komunikabideek anbizio handiko egitasmoak jarri dituzte abian, emaitza oso positiboekin.\nAlde batetik, Interneteko edizioetako publizitate euskarria bateratzeko prozesua amaitu dute, Kataluniako OnlyMediaWeb enpresaren laguntzaz, hilabetero 250.000 erabiltzaile eta 1.300.000 bisitatik gora dituen euskarazko erakusleiho bat artikulatuz Tokikom Kanal Digitalaren bidez. Gainera, 2012an egindako apustuari heldu eta eskualdekako agerkari digitalak sortzeko Tokikom Plataforma garatzen jarraitu dute CodeSyntaxekin batera, dagoeneko 16 hedabidek osatzen duten sare bat josiz. Mugikorren mundura ere jauzi egin dute 2016an, Gipuzkoapps lehiaketan ohorezko aipamena lortu duen Tokikom Aplikazioaren bidez.\nHorrez guztiaz gain, elkarlanean jardun eta produktu eta zerbitzu berriak garatzeko denbora ere izan dute Tokikom osatzen duten hedabideek. Hala, haietako bederatzik Ikusbera izeneko haurrentzako atala argitaratzen hasi dira, Beterriko Aiurrik azken urteotan sortutako Aiurri Txiki argitalpenean oinarrituta, eta lehen pausuak eman dituzte plazanbaza.eus haurrentzako txoko digitala garatzen hasteko. Beste hiru, berriz, diseinu eta maketa funts komuna erabiltzen hasi dira, produktua profesionalizatu eta hobetze aldera, Goiena Komunikazio Taldearen laguntzaz. Gipuzkoako toki telebistak eta tokiko hedabideak, berriz, Ekonomia Gurean saio dibulgatiboak ekoizten hasi dira, lankidetzan, tokian tokiko ekonomia ezagutzera emateko. Esperientzia horien guztien balorazioa oso positiboa izan da, eta jarraipena izango dute 2017an.


bailara | Mondraberri Arrasateko Ataria\nTasa 3124,72-ra igo da, ostegunetik igandera 284 positibo izan dira\nMondraberri - 2021-12-27 9\nEskualdeko beste udalerrietan guztira ondoko positibo kopuruak izan dira eguenetik domekara: Aretxabaletan 105 (tasa 3.276,84) , Bergaran 145 (tasa 2.666), Oñatin 259 (tasa 6.103), Antzuolan 27 (tasa 2.156), Eskoriatzan 53 (tasa 3.241), Elgetan 14 (tasa 4.420), Aramaion 15 (tasa 2.837) eta Leintz Gatzagan 5 (tasa 4.273).\nArrasaten ez da positiborik atzeman azkenengo 24 orduetan\nArrasaten ez da positiborik atzeman azkenengo 24 orduetan. Gaur eguneko tasa 113,21-koa da. Gainerako bailarako herrietan hauek dira gaur eguneko datuak: Bergaran 1 (66,51), Oñatin 3 (209,28) eta Antzuolan 1 (45,89).\nLau positibo berri atzeman dira Arrasaten\nMondraberri - 2021-05-25 0\nLau positibo berri atzeman dira Arrasaten azkenengo 24 orduetan eta gaur eguneko tasa 262,66-koa da. Aretxabaletan 3 positibo atzeman dira (225,99) eta gainerako bailarako herrietan ez dira positiborik atzeman.\nBailarako Movember taldeak batu egin dira Covid-ari aurre egiteko\nIker - 2020-11-04 0\nMovember ekimenak ere eragina izan du aurten Covid-19aren etorrerarekin. Duela urte batzuetatik hona mundu osoan martxan dagoen ekimen honen bibote adierazgarria, gizonen gaixotasunak ikusarazteko eta kontzientziatzeko balio duena, ezkutatu egin da gure egunerokotasunaren parte diren musukoengatik.\nKirolakGontzal - 2022-01-22 0\nMondrak, Iker Sanchezen golarekin, bigarren sailkatua garaitu du\nCristian Levisen taldeak gogotsu jardun du, gaur arte partidurik galdu gabe zegoen Elgoibarren aurka. Zuri-moree golarekin sailkapeneko 4. postuari...


Lurraldetasunaren mugak - Bizkaiko Hitza\n2018, otsailak 02 Albisteak, Asteko Gaiak, Bizkaia, Politika 953\nEz aurrera eta ez atzera. Usansolo Galdakaotik bereizi eta udalerri bihurtzeko prozesua blokeatuta egon da azken urtean. Usansolo Bizkaiko 113. herria bihurtzeko ibilbide orria adostu zuten bi aldeek 2016an, baina prozesua trabatuta dago ordutik. Behin baino gehiagotan salatu du Usansolo Herria plataformak auzoa herri bihurtzeko bidea oztopatu nahian ari dela Galdakaoko Udala. Presio egiteko asmoz eta sezesio prozesuan berresteko, 2.000 sinadura aurkeztu zituzten usansolotarrek foru aldundian joan den azaroan. Mugiarazi dute Galdakaoko Udala; ez, ordea, esperotako norabidean. 2016an adostutako bide orrian zehazten ez zen pausoa eman du, bere bidetik: Usansoloren mugak zeintzuk diren zehazteko, bederatzi auzotan galdeketa egingo du urtearen amaieran. Galdakaotik bereizi nahi den subjektua zein den zehazteko biderik “demokratikoena” dela dio udalak. Usansolo Herriak, berriz, usansolotarren indarrak zatitzeko eta desanexio prozesua gelditzeko saioa nabari du Galdakaoko Udalaren posizioan.\nUsansoloren lur eremua zein den zehaztea izan da desanexio prozesuaren korapilo nagusia. Eremu gehienean, Galdakao ez diren beste udalerri batzuek zehazten dituzte Usansoloren mugak, eta, ondorioz, ez dago eremu horietako mugak definitzeko aparteko arazorik. Zehazki, Zaratamok, Zeberiok eta Bediak marrazten dute Usansoloren eremu geografikoa. Hortaz, Labea auzoa da arazoa ulertzeko gako nagusia: muga Galdakaoko auzoekin egiteaz gain, ospitalea dago eremu horretan, eta Galdakaoko herri kutxan eragin ekonomiko handia du zerbitzuak. Hori dela eta, usansolotarrek uste dute Galdakao ahaleginetan ari dela Labea inguruko eremuak desanexio prozesuan sar ez daitezen.\nHalabeharrez ala ez, Usansolo erdigunetik kanpo geratzen diren bederatzi auzotan egingo duten galdeketa hiru multzotan banatu du Galdakaoko udal gobernuak, eta Labea da multzo horietako bat. Udal ordezkariek azaldu dutenez, hiru eremutan elkartu dituzte galdeketa egiteko eremuak: aipatutako Labea multzoa lehenik —Labea, Puentelatorre, Uraska eta Labega auzoak hartuko lituzke eremuak—; Gorosibai auzoa bigarrenik; eta Arteta multzoa azkenik —Arteta, Ordañe, Lekue eta Lekubaso auzoak bilduko lituzke Artetan bildutako eremuak—. Eremuak zehazteaz gain, baldintzak ere jarri ditu udalak: zehaztu dituzten hiru eremuetako bakoitzean auzokideen %35ek parte hartu behar dute, gutxienez, galdeketan, eta gutxieneko kopurura iristen ez diren eremuak desanexio prozesutik kanpo utziko lituzke.\nEzarritako mugez gaindi\nLegea eta tranpa, biak ikusi ditu Usansolo Herriak udalak iragarritako pausoetan. Labea multzoko auzoak Galdakaon gelditu daitezen eginahalak eta bi egiten ari dela uste dute plataformako kideek. “Arteta, Lekue, Isisi, Gorosibai eta Labeako bizilagunek 2014an ere eman zuten botoa, eta argi adierazi zuten Usansolo direla. 1989an egindako lurralde mugaketako ikerketek ere hala direla ezarri zuten. Orduan finkatu ziren Usansoloren mugak”.\nMugak zedarritzea da Galdakaoko Udalak proposatutako galdeketaren xede bakarra, eta galdera argia proposatu dute horretarako: Gura dozu zure auzoa Usansoloko segregazio prozesuan sartzea?. Herritarrek berek Usansolo auzoaren muga geografikoen barruan dauden ala beren burua Galdakaon kokatzen duten zehaztuko dutela azaldu du Ibon Uribe Galdakaoko Udaleko alkateak. “Erregistro publikoan ez dago Usansoloren muga geografikoak egiaztatzen dituen dokumenturik. Uste dugu demokratikoena dela inguru horretan bizi diren auzokideei galdetzea Usansoloko segregazio prozesuaren parte izan nahi duten ala ez”.\nUsansolo Herria plataformako kideek argi erantzun diote proposamenari: mugak zeintzuk diren argi egoteaz gain, usansolotarrek behin baino gehiagotan agertu dute auzo izateari utzi eta udalerri bilakatzeko nahia. “Usansolok zer nahi duen argi utzi dugu behin baino gehiagotan”. 2014an Usansolo Herria plataformak antolatutako galdeketa da adibiderik argiena: 2.187 herritarrek parte hartu zuten, eta horietatik 1.964k egin zuten desanexioaren alde; %90ek, alegia.\nNahi hori berretsi dute duela gutxi. “2017aren bukaeran berretsi dugu udalerri izateko nahi hori”. Plataformak 1.995 herritarren babesa lortu zuen iazko azaroan desanexio prozesuaren alde auzoan egindako sinadura bilketan. Azaldu dutenez, Usansolo osatzen duten barruti guztiak daude ordezkatuta sinadura bilketan, eta denetan lortu dute biztanleen %60k baino gehiagok sinatzea. Udalak entzungor egiten die guztiei, plataformaren hitzetan. “Alkateak ez du kontuan hartu ere egin. Are gehiago, aipatu ere ez ditu egin. Hortaz, zertaz ari da herritarrak entzun beharra aipatzen duen bakoitzean? Usansolotarrok hitz egin dugu jada, behin baino gehiagotan. Gure erabakia errespetatu eta aurrera egitea besterik ez da falta”.\nUdalak zehaztutako bidea\nJoan den astelehenean bildu ziren Galdakaoko ordezkariak eta Usansolo Herria plataformako kideak, desanexioaren auziari aterabidea emateko asmoz bi aldeek 2016tik osatzen duten batzorde parekidean. Bertan eman zuten udal ordezkariek beren asmoen berri. Gehiengoa dute batzordean, eta proposamenak aurrera egingo zuela jakinda aurkeztu zuten galdeketa egiteko asmoa eta datozen hilabeteetan egingo dituzten urratsak. Datozen egunetan udaleko ezohiko bilkurara eramango dute gaia, eta, bilkuran onartu ondoren, galdeketa egiteko baimena eskatuko dute Madrilen. Hala jakinarazi du Uribek. “Uste dugu Madrildik galdeketa egin ahal izateko baimena emango liguketela, ez delako segregazio erreferendum bat, kontsulta bat baizik”.\nEuskal Herriko hainbat herritan izan diren beste sezesio prozesu batzuetan gertatutakoa saihestu nahi dute horrela. Itsaso eta Igeldoren (Gipuzkoa) kasuak dira berrienak. Itsaso 2016ko irailean bereizi zen Ezkio udalerritik, herri galdeketa egin ondoren eta foru aldundiaren babesarekin. Baina, iazko martxoan, desanexioa bertan behera utzi zuen Espainiako Gobernuak. Berdin Igeldorekin ere: Donostiatik bereizi zen 2013an, eta duela urtebete erabakia bertan behera utzi zuen EAEko Auzitegi Nagusiak.\nEspainiako Gobernuak Usansoloren mugak zehazteko galdeketa egiteko baimena emango duela uste du Uribek. Eta baimen eskaerari erantzuna emateko hiru hilabeteko epea zehaztu du udal ordezkariak. “Erantzunik ez balego; hots, administrazioaren aldetik isiltasuna nagusituko balitz, baiezkotzat joko genuke erantzuna”.\nUsansolo Herria plataformako kideak ez dira horren baikor azaldu. Madrilek jarrera abegikorra izango duela zalantzan jartzeaz gain, auzia Espainiako Gobernuaren “esku” uztea leporatu dio Galdakaoko udal gobernuari Usansoloren desanexio prozesuaren aldeko plataformak. Marraztu berri den bide orria EAJren “estrategia” dela azpimarratu dute, eta erabaki guztien atzean “denbora irabaztea” dagoela uste dute plataformako kideek. “EAJ hari guztiak mugitzen ari da Sabin Etxean, diputazioan, Bizkaiko Batzar Nagusietan eta Galdakaoko Udalean usansolotarrek udalerri berri bat eratzeko duten helburu eta sentimendua ito dadin”.\nLurraldetasunaren korapiloa konpontzea Galdakaoko udal ordezkariei, Usansoloko ordezkariei eta foru aldundiko kideei dagokiela zehazten du Bizkaian udalerri berriak sortzea arautzen duen foru arauak. Horregatik, Usansolo Herria-ko kideek ez dute ulertzen zertara datorren orain galdeketaren erabakia. “Batzorde mistoak zedarritu behar ditu mugak, eta, horretarako, orain arteko dokumentazio guztia hartu behar da oinarri gisa”.\nUsansoloren mugak zehazten dituzten txosten ofizialak ere aipatu dituzte plataformako kideek: 1987an galdeketa bat egin zen, eta 2014an beste bat, desanexioari buruz galdetzeko, eta Usansoloren mugak argi azaltzen dira bertan. Iazko azaroan desanexioaren alde egindako sinadura bilketan ere berretsi dute erabakia. Galdakaoko Udalak galdeketa egingo duen bederatzi auzoetako herrikideek parte hartu dute guztietan, eta horregatik uste du plataformak ez dagoela zertan beste bat egin. “Zenbat alditan hitz egin behar dugu? Borondate politikoa behar da, eta oztopoak jartzeari utzi behar diogu”.\nUsansolo Herria plataformak 2016an adostutakoa hautsi izana leporatu dio Galdakaoko udal gobernuari azken urtean. Usansoloren mugak zehazteko prozesua ere adosten baitzen bertan. Zehazki, hiru proposamen egin zituen udalak 2016ko uztailean. Bat: batzorde parekidea osatzea, aurrera begirako urratsak zehazteko: Usansoloko eta Galdakaoko ordezkariak elkartuko lirateke bertan. Bi: batzorde mistoa —2015eko maiatzeko udal hauteskundeetan jasotako emaitzen arabera, Usansoloko hiru ordezkarik, udaleko beste hiruk eta foru ordezkari bik osatuko lukete batzordea—. Foru arauak zehaztutako txostenak egitea da batzorde horren egitekoa: Usansoloren lurraldea zehaztea, batetik, eta udal zerbitzuen egoera aztertzea, bestetik. Hiru: egindako azterketa horiek guztiak udaleko osoko bilkuran onartu eta aldundira eramatea litzateke azken urratsa. Bizkaiko Batzar Nagusiek prozesua onartu ondoren, legezko baldintza guztiak dituen galdeketarekin bukatuko litzateke prozesua.\n2016an onartutako bide orria hautsi dute Galdakaoko ordezkariek, Usansolo Herria-ko kideen arabera: “Ez dugu bilerarik egin azken urtean. EAJk guztiz blokeatua du duela bi urte sortutako batzorde parekidea. Hedabideei kontatu ondoren azaldu zigun guri galdeketa egiteko asmoa zutela. Lotsagarria da. Baina aurrera egingo dugu, lortuko dugu Bizkaiko 113. herri izatea”.


Javier Tebas, LaLigako presidentea izango da beste lau urtez\nJavier Tebas izango da berriro LaLigako presidentea\nCumplirá, de este modo, su tercer mandato consecutivo.\nJavier Tebas. Artxiboko argazkia\nJavier Tebas Medrano LaLigako presidente izendatu dute ofizialki astelehen honetan, Espainiako futbolaren patronalak ohar baten bidez jakinarazi duenez. Tebas izan da kargu horretarako aurkeztu den hautagai bakarra, eta, hartara, hirugarren agintaldia jarraian beteko du karguan.\n"Futbol Profesionaleko Liga Nazionaleko presidente izateko hautagaitza bakarra aurkeztu ondoren, eta hautagaitza hori baliozkoa izanik, Javier Tebas LaLigako behin betiko presidente izendatu da lau urterako, Ezohiko Batzar Orokorra egin beharrik gabe", azaldu du bileraren ostean horretarako berariaz eratutako Hauteskunde Batzordeak.\nTebas (57 urte) abokatua da lanbidez, eta 2020ko urriaren 10ean amaitu behar zitzaion bigarren agintaldia. Abenduaren 2an dimisioa eman zuen, berriro hauteskundeetara aurkezteko. Hilaren 16an amaitu zen hautagaitzak aurkezteko epea, baina berea bakarrik jaso zuten. Ondorioz, ez da hauteskunderik egin behar izan.


Baliabide Orokorren Zuzendaritza - Gobernantza Publiko eta Autogobernu Saila - Eusko Jaurlaritza - Euskadi.eus\nTitularra: Fernando Uriondo Ispizua\nBaliabide Orokorren Zuzendaritzak, dekretu honen 5. artikuluan aipatzen diren egitekoez gain, honako eskumen hauek ere izango ditu:\nObren, horniduren eta zerbitzuen kontratazioaren arrazionalizazio teknikoa proposatzea, bai eta obren, horniduren eta zerbitzuen kontratazio zentralizatuaren deklarazioa prestatzeko dokumentazioa lantzen esku hartzea ere, hala eskatzen zaionean, eta horretarako eratuko den kontratazio-mahaian parte hartzea.\nKudeaketa bateratuko higiezinetan egin beharreko obrei dagokienez:\n? Obren planek eta haien garapen-programek bete beharreko arauak finkatzea kudeaketa bateratuko higiezinetan, diseinuari eta kalitateari dagokienez, bai eta higiezin horien erabilera-estandarrak, azalerak eta erosotasun-baldintzak ezartzea ere.\n? Dagozkion proiektuak idaztea, kontratuak prestatzeko administrazio-jarduerak gauzatzea, obren burutzapena zuzentzea eta beharrezko jarduerak egitea ziurtagiriak ordaintzeko eta obrak ordaintzeko, hartzeko eta likidatzeko.\n? Kontratazio-organoak behar dituen laguntza teknikoko eta materialeko egiteko guztiak betetzea.\n? Zerbitzu espezifiko gisa jardutea proiektuen ikuskapena, ikuskapen teknikoa eta kalitate-kontrola eta ziurtagirien jarraipena egiteko, kontratazio-arloko indarreko araudian xedatutakoaren arabera.\nKudeaketa bateratuko higiezinak eta bertako instalazioak mantentzea; energiaren eta eraikin horien komunikazio-sistemak kudeatzea; halaber, oinarri teknikoak eta eskaintzei buruzko azterlanak lantzea, mantentze horiek kontratatu behar badira, baita horiek gauzatu, ordaindu, hartu eta likidatzeari dagozkienak ere.\nOndasunak eta zerbitzuak eskuratzea eta hornitzea, kudeaketa bateratuko higiezinetarako badira.\nKudeaketa bateratuko higiezinetan oinplano-espazioen banaketa eta areto komunen eta antzeko beste instalazio batzuen erabilera antolatzea eta kudeatzea, bai eta instalazioen segurtasunari buruzko alderdiak kudeatzea ere.\nBiltegi zentralizatuak kudeatzea.\nKudeaketa bateratuko higiezinetan sortutako hondakinen bilketa eta tratamendua planifikatzea eta kudeatzea.\nArgitalpen Zerbitzu Nagusia zuzentzea eta Euskal Autonomia Erkidegoko Administrazio Orokorraren eta haren erakunde autonomoen argitaratze-jarduerari buruzko irailaren 25eko 135/2018 Dekretuan sailari esleitutako argitaratze-arloko eginkizunak betetzea, 9. eta 10. artikuluetan adierazitakoak izan ezik.\nEuskal Autonomia Erkidegoko Administrazio Publikoaren Artxibo Sistemaren antolamenduari eta funtzionamenduari buruzko uztailaren 22ko 174/2003 Dekretuan esleitutako artxibo-sistemaren gaineko egitekoak betetzea, bai eta dokumentazio orokorreko zerbitzua eskaintzea ere.\nEuskal Autonomia Erkidegoko sektore publikoaren dokumentu elektronikoak kudeatzeko politika definitzea eta eguneratzea, Herritarrak Hartzeko eta Zerbitzu Digitaletako Zuzendaritzarekin lankidetzan, eta Herri Administrazio eta Justiziako sailburuaren eta Ogasun eta Finantzetako sailburuaren 2016ko irailaren 27ko Aginduan ezarritako auditoriak gauzatzea (agindu horren bidez, Euskal Autonomia Erkidegoko sektore publikoko dokumentu elektronikoak kudeatzeko politika onartzen da).\nEuskal Autonomia Erkidegoko Administrazio Publikoaren liburutegi-sistema planifikatu, zuzendu eta gainbegiratzea, eta liburutegien kudeaketarako informatika-programa ezartzea, bai eta Liburutegi Nagusiaren zerbitzuak ematea ere.\nHonako zerbitzu hauek era zentralizatuan kudeatzea: posta, mezularitza, eskutitzen frankeoa, egunkariak erostea, erreprografia, inprenta eta antzeko zerbitzuak.\nAdministrazioko Ibilgailuen Ataleko zerbitzuak eta ibilgailuak antolatzea, kudeatzea eta administratzea.\nHerritarrak eta Administrazioaren kanpoko eta barruko langileak Jaurlaritzaren egoitza nagusian hartzea eta kudeatzea.\nKudeaketa bateratuko higiezinen segurtasunari buruzko alderdiak kudeatzea, hargatik eragotzi gabe Segurtasun Sailaren eskumenak.\nJaurlaritzaren zerbitzu zentraletako langileak, instalazioak eta jantoki-zerbitzua kudeatzea.\nBaliabide Orokorren zuzendaria